sagorsarker/bangla-wikipedia huggingface dataset:
রাষ্ট্রধর্ম

রাষ্ট্রধর্ম (যাকে ধর্মীয় রাষ্ট্র বা সরকারী ধর্মও বলা হয়) হল একটি ধর্ম সরকারীভাবে একটি সার্বভৌম রাষ্ট্র দ্বারা অনুমোদিত। সরকারী আছে এমন একটি রাষ্ট্র (যা স্বীকারোক্তিমূলক রাষ্ট্র হিসাবেও পরিচিত), যদিও ধর্মনিরপেক্ষ নয়, অগত্যা একটি ধর্মতন্ত্রও নয়। রাষ্ট্র ধর্ম হলো একটি সরকারী বা সরকার-অনুমোদিত প্রতিষ্ঠান। তবে এক্ষেত্রে ধর্মতন্ত্রের মতো রাষ্ট্রকে ধর্মের নিয়ন্ত্রণে থাকার প্রয়োজন নেই বা রাষ্ট্র-অনুমোদিত ধর্ম অপরিহার্যভাবে রাষ্ট্রের নিয়ন্ত্রণে নেই।
রাষ্ট্রধর্ম মানব ইতিহাস জুড়ে প্রায় সব ধরনের সংস্কৃতিতে পরিচিত। প্রাগৈতিহাসিক যুগেও রাষ্ট্রধর্মের প্রচলন ছিল। ধর্মীয় উপাসনা এবং এর সাথে রাষ্ট্রের সম্পর্কের বিষয়টি প্রাচীন ল্যাটিন পণ্ডিত মার্কাস টেরেন্টিয়াস ভারোর দ্বারা প্রথম আলোচিত হয়েছিল। প্রথম রাষ্ট্রীয় পৃষ্ঠপোষকতায় নির্মিত খ্রিস্টান চার্চটি ছিল আর্মেনিয়ান অ্যাপোস্টলিক চার্চ, যা ৩০১ সিইতে প্রতিষ্ঠিত হয়েছিল। 
মধ্যপ্রাচ্যে, প্রধানত মুসলিম জনসংখ্যার সংখ্যাগরিষ্ঠ দেশগুলোর সরকারি ধর্ম হিসাবে ইসলাম রয়েছে, যদিও নাগরিকদের দৈনন্দিন জীবনে ধর্মীয় বিধিনিষেধের মাত্রা দেশ অনুসারে ভিন্ন। সৌদি আরবের শাসকরা ধর্মনিরপেক্ষ এবং ধর্মীয় উভয় শক্তি ব্যবহার করে থাকেন। আর ইরানের ধর্মনিরপেক্ষ রাষ্ট্রপতিদের ১৯৭৯ সালের ইসলামী বিপ্লবের পর থেকে ধর্মীয় কর্তৃপক্ষের সিদ্ধান্ত অনুসরণ করা বাধ্যতামূলক। তুরস্ক, (যেখানে মুসলিম-সংখ্যাগরিষ্ঠ জনসংখ্যা রয়েছে) আতাতুর্কের সংস্কারের পরে এটি একটি ধর্মনিরপেক্ষ দেশ হয়ে ওঠে।
সমসাময়িক সমাজে রাষ্ট্র কর্তৃক নাগরিকদের উপর সরকারি জাতীয় ধর্ম আরোপ করার মাত্রা যথেষ্ট পরিবর্তিত হয়। সৌদি আরব এবং ইরানে এ মাত্রা উচ্চ আর ডেনমার্ক, ইংল্যান্ড, আইসল্যান্ড এবং গ্রিসের মতো দেশে এ মাত্রা ন্যূনতম বা একেবারেই নয়।
রঞ্জনা দেশমুখ

রঞ্জনা দেশমুখ (১৯৫৫ – ৩ মার্চ,২০০০) ১৯৭০ এবং ৮০ এর দশকের একজন জনপ্রিয় মারাঠি অভিনেত্রী ছিলেন। তিনি রঞ্জনা নামেই সুপরিচিত ছিলেন।
তিনি বৎসলা দেশমুখের কন্যা। জনপ্রিয় সিনেমা ব্যাক্তিত্ব ভি. শান্তরাম -এর সাথে তার এক আত্মীয়র বিবাহ হয়। ভি. শান্তরাম -এর হাত ধরেই "চন্দনাচি চোলি আং আং জালি (১৯৭৫)" ছবিতে অভিনয়ের মাধ্যমে সিনেমা জগতে তার পদার্পণ ঘটে। এরপর তিনি শান্তরামের পরবর্তী চলচ্চিত্র "ঝুঁঞ্জ -এও প্রধান চরিত্রে অভিনয় করেন।" "আরে সংসার সংসার (১৯৮০) এবং" "গুপ চুপ গুপ চুপ" (১৯৮৩) এই দুই ছবিতে অভিনয়ের জন্য রঞ্জনা দুইবার সেরা অভিনেত্রী হিসাবে রাজ্য সরকারের কাছ থেকে পুরস্কৃত হয়েছেন। তার অন্যান্য গুরুত্বপূর্ণ চলচ্চিত্রগুলির মধ্যে রয়েছে "সুশীলা, গন্ধলত গন্ধাল, মুম্বাইচা ফৌজদার, বিন কামাচা নভরা, খিচড়ি, চানি, জখমি বাঘিন, ভুজং" এবং "এক দাব ভুটাচা।"
তিনি অশোক সরফ, অবিনাশ মাসুরেকর, শ্রীরাম লাগু, কুলদীপ পাওয়ার, নীলু ফুলে, রবীন্দ্র মহাজানি, রাজা গোসাভি এবং অন্যান্য প্রমুখ অভিনেতাদের সাথে বেশ কয়েকটি বিখ্যাত মারাঠি চলচ্চিত্রে অভিনয় করেছেন। ১৯৮৭ সালে "ঝাঁঝার ছবির" শুটিং করতে বেঙ্গালুরু যাওয়ার পথে তার গাড়ি দুর্ঘটনায় তিনি গুরুতর আহত হন। এর ফলে তার অভিনয়জীবনের অকস্মাৎ ইতি হয়ে যায়। দুর্ঘটনায় গুরুতর জখম হওয়ার কারণে রঞ্জনার পা অবশ হয়ে যায়। এর আগে অশোক সরফের সঙ্গে তার বাগদান হয়েছিল। দুর্ঘটনার পর তিনি "ফক্ত একদাচ"' নামের একটি নাটকে অভিনয় করেছিলেন।
তার অভিনীত কয়েকটি উল্লেখযোগ্য সিনেমা হল, আসলা নাভারা নাকো গা বাই, ভালু, ভুজঙ্গি, ছানি, দেবঘর, এক দাভ ভুতাচা, গুপচুপ গুপচুপ, হলদ কুঙ্কু, ঝমকি বাঘিন, ঝাঞ্ঝর, লক্ষ্মী ইত্যাদি
রঞ্জনা ভারতের মহারাষ্ট্র রাজ্যের মুম্বাইয়ের পারেলে তার বাসভবনে হৃদরোগে আক্রান্ত হয়ে মারা যান। মৃত্যুকালে তার বয়স ছিল ৪৫ বছর। তার মা বৎসলা দেশমুখ, নিজের সময়ের একজন বিখ্যাত চরিত্র অভিনেত্রী ছিলেন এবং তার খালা সন্ধ্যা ছিলেন সুপরিচিত হিন্দি চলচ্চিত্র অভিনেত্রী এবং ভি. শান্তরামের স্ত্রী।
৩ মার্চ ২০১১ তারিখে রঞ্জনার নির্বাচিত সিনেমা প্রদর্শনের মাধ্যমে জি টকিজ তাকে শ্রদ্ধা জানায় মহারাষ্ট্র সরকার তার স্মরণে একটি পুরস্কার ঘোষণা করেছে।
ফতিমা বানো

ফতিমা বানো হলেন একজন মহিলা কুস্তি (রেসলিং) প্রশিক্ষক। তিনি ভারতের মধ্যপ্রদেশ রাজ্যের ভোপালের একজন অধিবাসী। ঘর থেকে শুরু করে সমাজ পর্যন্ত বিরোধিতাকে গুরুত্ব না দিয়ে ফতিমা কুস্তিকে নিজের জীবনের সঙ্গে জড়িয়ে নিয়েছেন। তিনি দেশের প্রথম মহিলা কুস্তি প্রশিক্ষক।
ফতিমা বানো একটি মুসলিম পরিবারে জন্মগ্রহণ করেছিলেন। কাবাডি খেলার মাধ্যমে তিনি খেলাধুলায় তাঁর খেলোয়াড় জীবন শুরু করেন। তিনি তিনটি জাতীয় পদক জিতেছিলেন। তিনি সৈয়দ নসরুল্লার ঘরে জন্মগ্রহণ করেছিলেন, যিনি বিএইচএলে কাজ করতেন এবং তাঁর মা নিশা বেন ছিলেন একজন গৃহিণী। তিনি দেশের প্রথম এমন একজন মুসলিম মহিলা প্রশিক্ষক, যিনি নিজের খরচে আন্তর্জাতিক স্তরে ২০ জন খেলোয়াড়ের শক্তি বাড়িয়েছিলেন। তিনি গীতা-ববিতা ফোগাট এবং সাক্ষী মালিককেও প্রশিক্ষণ দিয়েছেন। বর্তমানে, তিনি অলিম্পিক গেমসের জন্য ২৭ জন ছাত্রকে শেখাচ্ছেন যাদের মধ্যে ১২ জন মেয়ে এবং ১৫ জন ছেলে রয়েছে।
১৯৯৭ সালে, তাঁর কাবাডি কোচের পরামর্শ অনুযায়ী, তিনি পাঞ্জাবের পাতিয়ালায় যান এবং কুস্তিগির হিসেবে প্রশিক্ষণ নেন। তাঁর প্রশিক্ষক শাকির নূরের নির্দেশনায়, তিনি বিভিন্ন জাতীয় ও আন্তর্জাতিক কুস্তি চ্যাম্পিয়নশিপে অংশগ্রহণ করেন এবং পুরস্কার জিতে নেন। তিনি ২০০৪ থেকে ২০১৬ সাল পর্যন্ত মধ্যপ্রদেশের ক্রীড়া বিভাগে প্রশিক্ষক হিসাবে পরিষেবা দিয়ে এসেছেন।
২০০৩ সালে, তিনি ভোপালে সরকার প্রদত্ত একটি জমিতে নিজের কুস্তির আখড়া শুরু করেছিলেন। তাঁকে মাসিক বেতন হিসেবে চার হাজার ভারতীয় টাকাও দেওয়া হত। তিনি শিশু, কিশোর, বালক, বালিকাদের প্রশিক্ষণ দেন। এছাড়াও তিনি মার্কিন যুক্তরাষ্ট্র, কাজাখস্তান এবং কিরগিজস্তানের খেলোয়াড়দের প্রশিক্ষণ দিয়েছেন।
২০০১ সালে, ফতিমা বানোকে মধ্যপ্রদেশ রাজ্য সরকার কর্তৃক প্রদত্ত খেলাধুলার সর্বোচ্চ সম্মান বিক্রম পুরস্কার প্রদান করা হয়। তিনি এই অবস্থান অর্জনকারী প্রথম কুস্তিগির ছিলেন।
আল ইত্তিহাদ ক্লাব (জেদ্দা)

আল ইত্তিহাদ সৌদি আরবীয় ক্লাব (, ; সাধারণত ইত্তিহাদ জেদ্দা এবং সংক্ষেপে আল ইত্তিহাদ নামে পরিচিত) হচ্ছে জেদ্দা ভিত্তিক একটি সৌদি পেশাদার ফুটবল ক্লাব। এই ক্লাবটি বর্তমানে সৌদি আরবের শীর্ষ স্তরের ফুটবল লিগ সৌদি পেশাদার লিগে প্রতিযোগিতা করে। এই ক্লাবটি ১৯২৭ সালের ২৬শে ডিসেম্বর তারিখে প্রতিষ্ঠিত হয়েছে। ৬২,৩৪৫ ধারণক্ষমতাবিশিষ্ট কিং আব্দুল্লাহ স্পোর্টস সিটিতে "আল নুমুর" নামে পরিচিত ক্লাবটি তাদের সকল হোম ম্যাচ আয়োজন করে থাকে। বর্তমানে এই ক্লাবের ম্যানেজারের দায়িত্ব পালন করছেন পর্তুগিজ সাবেক ফুটবল খেলোয়াড় নুনো এস্পিরিতো সান্তো এবং সভাপতির দায়িত্ব পালন করছেন আনমার আল-হা'ইলি। বর্তমানে মিশরীয় রক্ষণভাগের খেলোয়াড় আহমদ হিজাজি এই ক্লাবের অধিনায়কের দায়িত্ব পালন করছেন।
ঘরোয়া ফুটবলে, আল ইত্তিহাদ এপর্যন্ত ২৯টি শিরোপা জয়লাভ করেছে; যার মধ্যে আটটি সৌদি পেশাদার লিগ, নয়টি সৌদি কিং কাপ এবং আটটি সৌদি ক্রাউন প্রিন্স কাপ শিরোপা রয়েছে। অন্যদিকে, আন্তর্জাতিক প্রতিযোগিতায়, এপর্যন্ত ৩টি শিরোপা জয়লাভ করেছে; যার মধ্যে দুইটি এএফসি চ্যাম্পিয়নস লিগ এবং একটি এশীয় কাপ উইনার্স কাপ শিরোপা রয়েছে। ফাহাদ আল-মুয়াল্লাদ, আহমদ আসিরি, মুহাম্মদ নুর, রোমারিনিয়ো এবং নাইফ হাজাজির মতো খেলোয়াড়গণ আল ইত্তিহাদের জার্সি গায়ে মাঠ কাঁপিয়েছেন।
ক্লাব প্রতিষ্ঠার প্রায় ৪৯ বছর পর, ১৯৭৬–৭৭ মৌসুমে আল ইত্তিহাদ প্রথমবারের মতো সৌদি আরবের পেশাদার ফুটবলের শীর্ষ স্তর সৌদি প্রিমিয়ার লিগে অংশগ্রহণ করতে সক্ষম হয়েছিল। ১৯৭৬ সালের সালের ১৭ই ডিসেম্বর তারিখে, সৌদি প্রিমিয়ার লিগে ক্লাব ইতিহাসে নিজেদের প্রথম ম্যাচে আলি সেলমির অধীনে আল ইত্তিহাদ আল শাবাবের সাথে ১–১ গোলে ড্র করেছিল। ১৯৭৬–৭৭ সৌদি প্রিমিয়ার লিগে আল ইত্তিহাদ ৬টি জয় এবং ৪টি ড্রয়ে সর্বমোট ১৬ পয়েন্ট অর্জন করে পয়েন্ট তালিকায় ৪র্থ স্থান অর্জন করেছিল।
আল ইত্তিহাদ ২০০৪ এএফসি চ্যাম্পিয়নস লিগে অংশগ্রহণ করার মাধ্যমে প্রথমবারের মতো এএফসি চ্যাম্পিয়নস লিগে অংশগ্রহণ করেছে। ২০০৪ সালের ১১ই ফেব্রুয়ারি তারিখে, কুয়েতি ক্লাব আল আরাবির বিরুদ্ধে মুখোমুখি হওয়ার মাধ্যমে আল ইত্তিহাদ উক্ত প্রতিযোগিতায় অভিষেক করেছে; উক্ত ম্যাচে আল ইত্তিহাদ ২–০ গোলের ব্যবধানে জয়লাভ করেছিল। উক্ত মৌসুমের গ্রুপ পর্বে আল ইত্তিহাদ ৬ ম্যাচে চার জয় এবং এক ড্রয়ে ১৩ পয়েন্ট অর্জন করে পয়েন্ট তালিকায় প্রথম স্থান অধিকার করে নকআউট পর্বে উত্তীর্ণ হয়েছিল। নকআউট পর্বে, আল ইত্তিহাদ তালিয়েন শিতো এবং জেওনবুক হুন্দাই মোটরসের মতো ক্লাবকে পরাজিত করে ফাইনালে উত্তীর্ণ হয়েছিল, যেখানে তারা ক্লাব সংনামকে ৬–৩ গোলের ব্যবধানে জয়লাভ করে এএফসি চ্যাম্পিয়নস লিগের ইতিহাসে প্রথমবারের মতো শিরোপা জয়লাভ করেছিল।
পাণ্ডবলীলা

পাণ্ডব লীলা বা পাণ্ডব নৃত্য ( সংস্কৃত ; আক্ষরিক অর্থে "পান্ডবদের খেলা" এবং " পান্ডবদের নৃত্য" ) হল গান, নৃত্য এবং আবৃত্তির মাধ্যমে হিন্দু মহাকাব্য "মহাভারতের" গল্পগুলির প্রদর্শন। এই লোকধারাটি ভারতের উত্তরাখণ্ডের গাড়ওয়াল অঞ্চল -এর সাংস্কৃতিক ঐতিহ্যের পরিচায়ক। পাণ্ডবরা হলেন মহাভারত মহাকাব্যের পাঁচটি প্রধান চরিত্র এবং গ্রামের অপেশাদারর শিল্পীরা পাঁচ পান্ডবের বেশ ধারণ করে এই বিশেষ অনুষ্ঠান পরিবেশন করেন। নৃত্যের সাথে সাথে ঢোল, দামাউ এবং ভাঙ্কোর ইত্যাদি বাদ্যযন্ত্রের মাধ্যমে বাজনা সঙ্গত করা হয়। এই আঞ্চলিক অনুষ্ঠান স্থানীয় বিভিন্ন গ্রামে সাধারণত তিন দিন থেকে এক মাস সময় পর্যন্ত অনুষ্ঠিত হয়। এই অনুষ্ঠান অত্যন্ত জনপ্রিয় এবং প্রচুর ভিড় আকর্ষণ করে। এটি বছরের একটি গুরুত্বপূর্ণ সাংস্কৃতিক পরিবেশন। নাটকে অংশগ্রহণকারী অভিনেতারা চরিত্রের সাথে একাত্ম হয়ে যান এবং স্বতঃস্ফূর্ত অভিনয়ের মাধ্যমে নৃত্য পরিবেশন করেন।
"পাণ্ডব লীলার" উৎপত্তির গল্প হিন্দু ইতিহাসের সাথে মিশে আছে। এর একটি গুরুত্বপূর্ণ বৈশিষ্ট্য এই যে সর্বদা গ্রামের অপেশাদার অভিনেতা ও শিল্পীরাই এতে অংশগ্রহণ করতে পারবেন। পেশাদার শিল্পীরা এতে অংশগ্রহণ করতে পারেন না। সাধারণত উত্তরাখণ্ডের রাজপুত বংশের ব্যাক্তিরা অনুষ্ঠানের পৃষ্ঠপোষক। "পাণ্ডব লীলার অন্তর্ভুক্ত" একটি অনুষ্ঠানকে প্রায়ই শ্রাদ্ধ নামে অভিহিত করা হয় যা আসলে পূর্বপুরুষদের উপাসনার একটি হিন্দু রীতি এবং এই "লীলাকে" পূর্বপুরুষদের উপাসনার একটি প্রতীক হিসাবে দেখা হয়। আজ, অনেক গাড়োয়ালি নিজেদের পাণ্ডবদের বংশধর হিসেবে আত্ম-পরিচয় দেয়। এই অনুষ্ঠানগুলি সাধারণত নভেম্বর এবং ফেব্রুয়ারি মাসের মধ্যে অনুষ্ঠিত হয়। একটি নির্দিষ্ট গ্রাম প্রতি বছর এটি আয়োজন করতে পারে না। আঞ্চলিক মানুষজন "লীলা" দেখার জন্য আশেপাশের গ্রামে গমন করে। জনৈক লেখক স্যক্সের উদ্ধৃতি অনুযায়ী গাড়োয়ালিরা এই পান্ডব লীলা এমন একটি স্থানে অনুষ্ঠিত করে যার অবস্থান আশেপাশের গ্রাম থেকে সামান্য হাঁটাপথের দূরত্বে হয়।
প্রতিটি গ্রাম তার নিজস্ব ভিন্নতা ও বৈশিষ্ট্য দিয়ে অনুষ্ঠানটি উপস্থাপিত করে। কেউ কেউ গানে আবার কোনো অঞ্চল নাটকের উপস্থাপনায় বেশি জোর দেয়। অনুষ্ঠান রাতে শুরু হয় এবং ভোর পর্যন্ত চলে। অনুষ্ঠানে মহাকাব্যের পর্বগুলি কোন রৈখিক ক্রমে সঞ্চালিত হয় না, কারণ মহাকাব্যের গল্প বোঝানোর এই অনুষ্ঠানের উদ্দেশ্য নয় বরং শিল্পী বা গ্রামবাসীদের পরিচিত ও নির্দিষ্ট দৃশ্যগুলি নাচ বা অভিনয়ের মাধ্যমে পরিবেশন করে আনন্দ দেওয়াই মূল উদ্দেশ্য। অনুষ্ঠানের অগ্রগতির সাথে সাথে গল্পের অগ্রগতি এবং ক্রিয়া তীব্র হতে থাকে এবং পরের দিন সকাল পর্যন্ত চলতে থাকে। এই অনুষ্ঠানের সর্বাধিক প্রতীক্ষিত পর্বগুলি হল বাবা ও ছেলে অর্থাৎ অর্জুন এবং নাগার্জুনের মধ্যে একটি যুদ্ধ, যা "গেইন্ডা" (গন্ডার) নামে পরিচিত, এই গল্পে অর্জুন তার পুত্রের গন্ডারকে হত্যা করে। নাটকে ব্যবহৃত অস্ত্রগুলির যাতে শক্তিক্ষয় না হয় তার জন্য অস্ত্রগুলিকে পূজা করা হয় এবং কখনও তাদের মাটিতে রাখা হয় না বা ভূমিস্পর্শ করানো হয়না। পরবর্তী "লীলা" সম্প্রচার হওয়ার সময় পর্যন্ত তাদের যত্ন নেওয়া হয়। স্বল্প একদিনের ব্যবধানে দীর্ঘ মহাকাব্য "মহাভারতের" সমগ্র রচনার পুঙ্খানুপুঙ্খ নাটকীয় রূপান্তর করা কার্যত অসম্ভব, তাই অভিনয়শিল্পীরা প্রদর্শনীর জন্য কিছু বিশেষ পর্ব বেছে নেন ও তাদের নাট্য পরিবেশনা উপস্থাপন করে দর্শকদের মনোরঞ্জন করেন।
ভাবনা দেহরিয়া

ভাবনা দেহরিয়া (জন্ম ১২ই নভেম্বর ১৯৯১) হলেন একজন ভারতীয় পর্বতারোহী, যিনি মধ্যপ্রদেশের ছিন্দাওয়াড়া জেলার তামিয়া গ্রামে জন্মগ্রহণ করেছেন। তিনি ২০১৯ সালের ২২শে মে মাউন্ট এভারেস্টের চূড়ায় আরোহণ করেছেন, এছাড়াও তিনি বিশ্বের বিভিন্ন পাহার চূড়ায় উঠেছেন। তিনি হিমালয়ান মাউন্টেনিয়ারিং ইনস্টিটিউটের সাথে ভারতীয় হিমালয়ের প্রচার করা এবং একে জনপ্রিয় করার জন্য ২০২০ সালের ১৫ই আগস্ট (স্বাধীনতা দিবস) একটি গিনেস ওয়ার্ল্ড রেকর্ডের খেতাব অর্জন করেছেন। তিনি জাতীয় পর্যায়ের সামাজিক উদ্যোগ জন পরিষদের উপ সভাপতি এবং ব্র্যান্ড অ্যাম্বাসেডর।
দেহরিয়ার জন্ম ১৯৯১ সালের ১২ই নভেম্বর। তিনি মধ্যপ্রদেশের ছিন্দাওয়াড়ার তামিয়া গ্রামের বাসিন্দা।
দেহরিয়া ভোপালের বরকতুল্লাহ ইউনিভার্সিটির অধিভুক্ত ভিএনএস কলেজ অফ ফিজিক্যাল এডুকেশন অ্যান্ড ম্যানেজমেন্ট স্টাডিজ থেকে শারীরিক শিক্ষা (এমপিইড) এবং ব্যাচেলর অফ ফিজিক্যাল এডুকেশন (বিপিই ও বিপিইড) করেছেন। তিনি মহাত্মা গান্ধী চিত্রকূট গ্রামোদয় বিশ্ববিদ্যালয় থেকে প্রাকৃতিক চিকিৎসা এবং যোগ বিজ্ঞানে স্নাতকোত্তর ডিপ্লোমা করেছেন।
সাইকেল পোলো, কৃত্রিম স্পোর্টস ক্লাইম্বিং (এক ধরনের পর্বত আরোহণ), বাস্কেটবল এবং সফটবলের মতো জাতীয় পর্যায়ে অসংখ্য খেলায় অংশগ্রহণ করে তিনি মধ্যপ্রদেশের প্রতিনিধিত্ব করেছেন।
উত্তরাখণ্ডের উত্তরকাশীর নেহেরু ইনস্টিটিউট অফ মাউন্টেনিয়ারিং থেকে পর্বতারোহণের নির্দেশনার পদ্ধতি (এমওআই), উন্নত পর্বতারোহণ (এএমসি), এবং বেসিক মাউন্টেনিয়ারিং কোর্সের (বিএমসি) ওপর দেহরিয়া গ্রেড 'ক' সহ শংসাপত্র পেয়েছেন।
২০১৮ সালের আগস্ট মাসে, তিনি ভারত সরকারের দিল্লির ক্রীড়া ও যুব কল্যাণ মন্ত্রক দ্বারা পর্বতারোহণের জন্য নির্বাচিত হন যেখানে তিনি মানিরাং পর্বত চূড়ার ৬৫৯৩ মিটার উচ্চতায় আরোহণ করেছিলেন। ২০১৯ সালের মে মাসে, দেহরিয়া মধ্যপ্রদেশের প্রথম মহিলা হিসেবে নেপালে বিশ্বের সর্বোচ্চ শৃঙ্গ, ৮,৮৪৮-মিটার উচ্চ মাউন্ট এভারেস্টে আরোহণ করেছিলেন।
২০২০ :
জার্মানিতে নারীবাদ

জার্মানিতে নারীবাদ একটি আধুনিক আন্দোলন হিসেবে উইলহেলমাইন যুগে (১৮৮৮-১৯১৮) শুরু হয়েছিল যার মাধ্যমে স্বতন্ত্র নারী ও নারী অধিকার গোষ্ঠীগুলি বিশ্ববিদ্যালয় থেকে শুরু করে সরকার পর্যন্ত বিভিন্ন ঐতিহ্যবাহী প্রতিষ্ঠানকে নারীদের জন্য তাদের দরজা উন্মুক্ত করার জন্য চাপ প্রয়োগ করেছিল। এই আন্দোলন ১৯১৯ সালে নারীদের ভোটাধিকারের মধ্যে পরিণত হয়। পরবর্তীতে নারীবাদী কর্মীদের তরঙ্গ নারীর অধিকার সম্প্রসারণের জন্য চাপ দেয়।
অঞ্চল ও যুগের উপর নির্ভর করে নারীদের অবস্থা বিভিন্ন রকম হয়। অটোনিয়ান সূত্রে শুধুমাত্র শারীরিক ক্ষমতার ক্ষেত্রে ছাড়া নারীর মূল্যকে পুরুষদের মতোই উচ্চ মূল্য দেওয়া হয়। স্যাক্সন ঐতিহ্য পরিবারে নারীদের সমান ভূমিকা প্রদান করে, যা অটোনীয় যুগে সম্রাজ্ঞী ও আবাসিকদের শক্তিশালী ভূমিকায় অবদান রেখেছিল।
নারীদের জীবনে জার্মানিতে নারীবাদের প্রাথমিক শিকড় রয়েছে যারা মধ্যযুগের শুরুতে প্রচলিত লিঙ্গ ভূমিকাকে চ্যালেঞ্জ করেছিল।
স্যালিক (ফ্রাঙ্কিশ) আইন, যেখান থেকে জার্মান ভূমির আইনের ভিত্তি তৈরি হয়েছিল, সম্পত্তি এবং উত্তরাধিকারের অধিকারের ক্ষেত্রে নারীদের একটি অসুবিধায় ফেলেছে। জার্মানিক বিধবাদের আদালতে তাদের প্রতিনিধিত্ব করার জন্য একজন পুরুষ অভিভাবকের প্রয়োজন ছিল। অ্যাংলো-স্যাক্সন আইন বা ভিসিগোথিক কোডের বিপরীতে স্যালিক আইন নারীদের রাজকীয় উত্তরাধিকার থেকে বাধা দেয়। সামাজিক মর্যাদা সামরিক ও জৈবিক ভূমিকার উপর ভিত্তি করে ছিল, একটি বাস্তবতা নবজাতকদের সাথে সম্পর্কিত আচার-অনুষ্ঠানে প্রদর্শিত হয়, যখন নারী শিশুদের পুরুষ শিশুদের তুলনায় কম মূল্য দেওয়া হয়। বাভারিয়ান আইনে ১৮ শতক পর্যন্ত স্ত্রীদের বিরুদ্ধে শারীরিক শক্তির ব্যবহার প্রত্যাখ্যান করা হয়েছিল। 
মধ্যযুগে, সাধারণত রাজদরবারে বা কনভেন্ট সেটিংসে কিছু কিছু নারী তাদের প্রভাব জাহির করেছিল। হিলডেগার্ড অফ বিনজেন, গার্ট্রুড দ্য গ্রেট, বাভারিয়ার এলিজাবেথ (১৪৭৮-১৫০৪) এবং আরগুলা ভন গ্রুম্বাচ সেই সব মহিলাদের মধ্যে রয়েছেন যারা চিকিৎসা, সঙ্গীত রচনা, ধর্মীয় লেখা এবং সরকার ও সামরিক রাজনীতির মতো বৈচিত্র্যময় ক্ষেত্রে স্বাধীন সাফল্য অর্জন করেছেন।
ইতিহাসবিদ ও নাট্যকার হ্রোসভিথাকে কখনও কখনও প্রথম নারীবাদী হিসাবে বিবেচনা করা হয়।
জার্মানিতে নারী অধিকারের আইনগত স্বীকৃতি ইংল্যান্ড, ফ্রান্স, মার্কিন যুক্তরাষ্ট্র বা কানাডা এর মতো অন্যান্য দেশের তুলনায় ধীরে ধীরে এসেছে।
মেরি লুপ্লাউ

হেনরিয়েট মারি অ্যান্টোনেট লুপ্লাউ (সেপ্টেম্বর ৭, ১৮৪৮ - আগস্ট ১৬, ১৯২৫) ছিলেন একজন ডেনিশ শিল্পী, শিক্ষাবিদ এবং নারী আন্দোলনে স্বক্রিয় অংশগ্রহনকারী। তিনি তার সঙ্গী, শিল্পী এমিলি মুন্ডের সাথে কোপেনহেগেনে মহিলাদের জন্য একটি আর্ট স্কুল পরিচালনা করেন। 
মেরি লুপ্লাউ জুটল্যান্ড উপদ্বীপের ভার্দেতে জন্মগ্রহণ করেছিলেন। তিনি এক গ্রামীণ যাজক ড্যানিয়েল কার্ল এরহার্ড লুপ্লাউ এবং একজন নারীবাদী সংবাদপত্র প্রকাশক এবং ভোটাধিকারী লাইন লুপ্লাউ- এর কন্যা ছিলেন। তিনি ভিলহেম কিনের সাথে শিল্প অধ্যয়ন করেছিলেন। ভিলহেম কিন ছিলেন কোপেনহেগেনের কয়েকজন বিশিষ্ট প্রশিক্ষকের মধ্যে একজন যিনি মহিলা ছাত্রদেরও শিক্ষাদান করতে ইচ্ছুক ছিলেন। তিনি বিশদ অধ্যয়নের জন্য জন্য বেশ কয়েক বছর মিউনিখে অতিবাহিত করেন এবং তারপর অ্যাকাডেমি কলারোসিতে পড়াশোনা করার জন্য প্যারিসে চলে যান।
১৮৭৫ সালে, ডেনিশ উইমেনস অ্যাসোসিয়েশন (ডি কে) -এর সহায়তায় লুপ্লাউ এবং অন্য পাঁচজন মহিলা শিল্পী ডেনমার্কের আর্ট একাডেমিতে পড়ার জন্য আবেদনপত্র জমা দেন। কিন্তু প্রতিষ্ঠানটি মহিলা ছাত্রীদের ভর্তি নিতনা। তার ফলে কাজের মান ও শিক্ষাগত যোগ্যতা বিচার না করেই লুপ্লাউসহ ওই সকল মহিলা আবেদনকারীকে প্রত্যাখ্যান করা হয়। 
১৮৮৬ সালে, মেরি লুপলাউ এবং এমিলি মুন্ড্ট কোপেনহেগেনে তাদের বাড়িতে একটি আর্ট স্কুল প্রতিষ্ঠা করেছিলেন। ১৮৮৮ সালে আর্ট একাডেমির প্রোগ্রামগুলিতে মহিলাদের ভর্তির প্রস্তুতির জন্য এই স্কুলটি খোলা হয়েছিল। স্কুলটি ১৯১৩ সাল পর্যন্ত স্বক্রিয় ছিল। স্কুলটি ফ্রেডেরিকসবার্গের গ্যামেল কঙ্গেভেজ ১৩৬-৩৮ এ অবস্থিত ছিল। ভবনটির মালিক ছিলেন আলবার্ট নিকোলাই শিওল্ডান । তাদের উল্লেখযোগ্য ছাত্রদের মধ্যে ছিলেন এমিলি ডেম্যান্ট হ্যাট, অ্যাস্ট্রিড ভালবর্গ হোলম এবং অলিভিয়া হোলম-মোলার ।
তিনি মহিলাদের স্বাস্থ্য এবং পোষাক সংস্কার সম্পর্কেও সরব ছিলেন এবং এই বিষয়ে বিভিন্ন রচনা লিখেছিলেন। তার সমস্ত লেখনির বিষয়বস্তু একত্রিত করে ১৮৯৪ সালের প্রবন্ধ "অন সাইক্লিং ফর উইমেন" ("ওম সাইক্লিং ফর ড্যামের") এ সংকলিত করা হয়েছে। 
১৯১৭ সালের তথ্য অনুসারে জানা যায় যে ম্যারি লুপ্লাউ-এর অঙ্কিত তার মা -এর চিত্র এবং অন্যান্য ডেনিশ নারীবাদীদের আঁকা চিত্রকর্ম ডেনিশ পার্লামেন্ট ভবনে বহুকাল ধরে অসংরক্ষিত অবস্থায় পরে ছিল॥ আরহাসের মহিলা জাদুঘর ২০০৭ সালে লুপ্লাউ এবং মুন্ডের কাজের একটি প্রদর্শনী আয়োজন করেছিল। 
মারি লুপ্লাউ -এর সাথে এমিলি মুন্ডের দেখা হয় যখন তারা দুজনেই ভিলহেম কিনের ছাত্র ছিলেন। তারা সারাজীবন একসাথে বসবাস এবং কাজ করেছেন এবং ১৮৯১ সালে তারা কার্লা মুন্ড-লুপলাউ নামক একটি কন্যাকে দত্তক নেয়। লুপ্লাউকে তার চেহারা, অনুপযোগী পোশাক, ছোট-কাটা চুল এবং সিগার, ধূমপান, সাইকেল চালানো ইত্যাদি অভ্যাসের জন্য কটু সমালোচনা শুনতে হয়েছিল।
সালসা আহের

সালসা আহের হলেন ভারতের পুনের একজন ভারতীয় টেনিস খেলোয়াড়। ২০১৯ সালে তিনি ভারতের শীর্ষস্থানীয় জুনিয়র খেলোয়াড় হয়েছিলেন। তাঁর বাবা তাঁর ৬ বছর বয়সে তাঁকে টেনিসের সাথে পরিচয় করিয়েছিলেন। তিনি বাঁহাতে খেলেন। তিনি বর্তমানে লাস ভেগাসের ইউনিভার্সিটি অফ নেভাদায় পড়াশোনা করছেন এবং ইউএনএলভি রেবেলস- এর মহিলা টেনিস দলে তিনি খেলেন।
পুনের বাসিন্দা সালসা সিম্বায়োসিস কলেজ অফ আর্ট অ্যান্ড কমার্সের ছাত্রী। ৬ বছর বয়স থেকে তিনি টেনিস খেলা শুরু করেছিলেন। তাঁর মা নিজের চাকরি ছেড়ে দিয়ে সালসাকে প্রশিক্ষণে এবং টেনিসে দক্ষতা অর্জন করতে সহায়তা করেছিলেন। তিনি কেদার শাহের নির্দেশনায় পুনের বাউন্স স্পোর্টস একাডেমিতে প্রশিক্ষণ নেন।
২০১৬ সালে, তিনি দিল্লিতে ফেনেস্তা ওপেন জিতেছিলেন যেটি ভারতের সর্বোচ্চ র‌্যাঙ্কিং অল ইন্ডিয়া টেনিস অ্যাসোসিয়েশন টুর্নামেন্ট হিসেবে বিবেচিত হয়। ২০১৭ সালে তিনি সিঙ্গাপুরে মহিলা টেনিস অ্যাসোসিয়েশন (ডব্লিউটিএ) ফিউচার স্টারস-এ ভারতের প্রতিনিধিত্ব করেছেন যেখানে তিনি তাঁর সমস্ত রাউন্ড রবিন ম্যাচ জেতেন এবং সেমিফাইনালে পৌঁছোন। ২০১৭ সালে তিনি থাইল্যান্ডে আইটিএফ জুনিয়র টুর্নামেন্টে রানার-আপ অবস্থান অর্জন করেছিলেন।
তিনি ২০১৮ সালে পুনেতে অনুষ্ঠিত ২য় এইচসিএল এশিয়ান বি১ জুনিয়র টেনিস চ্যাম্পিয়নশিপেরও অংশ ছিলেন। সালসা, ২০১৯ অস্ট্রেলিয়ান ওপেনেও অংশ নিয়েছিলেন এবং বাছাইপর্বের প্রথম রাউন্ড জিতেছিলেন। কিন্তু বাছাইপর্বের প্রতিযোগিতায় ইতালির ফেদেরিকা রসির কাছে পরাজিত হয়ে তিনি বাদ পড়েন। সম্প্রতি, ২০১৮ সালের ডিসেম্বরে, তিনি পুনেতে একক আন্তর্জাতিক টেনিস ফেডারেশন (আইটিএফ) জুনিয়র খেতাব জিতেছেন। অল ইন্ডিয়া টেনিস অ্যাসোসিয়েশনের ২০১৯ সালের ২৯শে এপ্রিলের মর্যাদাক্রম তালিকা অনুযায়ী, সালসা বর্তমানে ভারতের অনূর্ধ্ব-১৮ বালিকা বিভাগে ১ নং র‌্যাঙ্কিংয়ে রয়েছেন।
জিনেট অল্টওয়েগ

জিনেট এলেনর উইর্জ সিবিই (জন্ম নাম অল্টওয়েগ; ৮ই সেপ্টেম্বর ১৯৩০ – ১৮ই জুন ২০২১) ছিলেন একজন ব্রিটিশ ফিগার স্কেটার। তিনি মহিলাদের একক প্রতিযোগিতায় অংশ নিয়েছিলেন। তিনি ছিলেন ১৯৫২ সালের অলিম্পিক চ্যাম্পিয়ন, ১৯৪৮ সালের অলিম্পিক ব্রোঞ্জ পদক বিজয়ী, ১৯৫১ সালের বিশ্ব চ্যাম্পিয়ন এবং একজন দ্বি (১৯৫১ এবং ১৯৫২) ইউরোপীয় চ্যাম্পিয়ন।
জিনেট ১৯৩০ সালের ৮ই সেপ্টেম্বর ভারতের বোম্বেতে জন্মগ্রহণ করেছিলেন। তিনি লিভারপুলে বড় হয়ে উঠেছিলেন। তাঁর মা ছিলেন একজন স্কটিশ এবং বাবা ছিলেন সুইস। তিনি একজন প্রতিযোগী টেনিস খেলোয়াড় ছিলেন, স্কেটিং-এ মনোযোগ দেওয়ার জন্য খেলা ছেড়ে দেওয়ার আগে, ১৯৪৭ সালে তিনি উইম্বলডনে জুনিয়র ফাইনালে পৌঁছেছিলেন।
জিনেটের প্রশিক্ষক ছিলেন জ্যাক গার্শউইলার। জিনেট তাঁর শক্তিশালী কম্পালসারি ফিগারের (ফিগার স্কেটিংয়ের একটি বিভাগ) জন্য পরিচিত ছিলেন। তিনি ১৯৪৮ সালের শীতকালীন অলিম্পিকে সুইজারল্যান্ডের সেন্ট মরিটজে ব্রোঞ্জ জিতেছিলেন। প্রথম ও দ্বিতীয় স্থানে ছিলেন যথাক্রমে কানাডার বারবারা অ্যান স্কট এবং অস্ট্রিয়ার ইভা পাওলিকে। ১৯৫১ সালে, তিনি জুরিখে ইউরোপীয় চ্যাম্পিয়নশিপে এবং মিলানে বিশ্ব চ্যাম্পিয়নশিপে বিজয় মঞ্চের ওপর দাঁড়িয়েছিলেন।
ভিয়েনায় ১৯৫২ সালের ইউরোপিয়ান চ্যাম্পিয়নশিপে জিনেট সফলভাবে তাঁর মহাদেশীয় শিরোপা রক্ষা করেছিলেন। নরওয়ের অসলোতে ১৯৫২ সালের শীতকালীন অলিম্পিকে তিনি মার্কিন যুক্তরাষ্ট্রের টেনলি অ্যালব্রাইট এবং ফ্রান্সের জ্যাকলিন ডু বিফের সঙ্গে প্রতিযোগিতা করে স্বর্ণপদক পেয়েছিলেন। তিনি শীতকালীন অলিম্পিকে ব্যক্তিগত স্বর্ণপদক জয়ী প্রথম ব্রিটিশ মহিলা হয়েছিলেন। ভ্যাঙ্কুভারে ২০১০ সালের শীতকালীন অলিম্পিকে পর্যন্ত তাঁর কৃতিত্ব অক্ষুণ্ণ ছিল, এরপর অ্যামি উইলিয়ামস স্কেলিটন ক্রীড়া বিভাগে সোনা জিতে তাঁর সমকক্ষ হয়েছিলেন। জিনেট ছিলেন প্রথম ব্রিটিশ মহিলা যিনি শীতকালীন অলিম্পিকে দুটি পৃথক পদক (স্বর্ণ এবং ব্রোঞ্জ) জিতেছিলেন।
অলিম্পিক জয়ের পর, জিনেট হাঁটুর আঘাতের কারণে লাভজনক পেশাদার জীবন ছেড়ে দেন। ১৯৫৩ সালে, তাঁকে কমান্ডার অফ দ্য অর্ডার অফ দ্য ব্রিটিশ এম্পায়ার (সিবিই) উপাধিতে ভূষিত করা হয়। তিনি ১৯৯৩ সালে ওয়ার্ল্ড ফিগার স্কেটিং হল অফ ফেমে অন্তর্ভুক্ত হন।
স্কেটিং থেকে অবসর নেওয়ার পর, জিনেট সুইজারল্যান্ডের কাজ করেছেন। তিনি সুইস স্কেটার সুসি উইর্জের ভাই মার্ক উইর্জকে বিয়ে করেছিলেন। ১৯৭৩ সালে তাঁদের বিবাহবিচ্ছেদের হয় যায়। তাঁদের চার সন্তান ছিল, তাঁদের মেয়ে ক্রিস্টিনা উইর্জ সুইজারল্যান্ডের ১৯৮৩ সালের বিশ্ব চ্যাম্পিয়ন কার্লিং দলের সদস্য ছিলেন। ২০২১ সালের জুনে, সুইজারল্যান্ডে জিনেটের মৃত্যুর ঘোষণা করা হয়েছিল।
বাংলা ব্যান্ড দিবস

বাংলা ব্যান্ড দিবস প্রতি বছর ১৩ ডিসেম্বর বাংলা ব্যান্ড সঙ্গীত উদযাপনের উদ্দেশ্যে পালিত হয়। এটি বাংলা ব্যান্ড সঙ্গীতশিল্পীদের জন্য অন্যতম স্মরণীয় দিন।
পৃথিবী ব্যান্ডের সুরকার কৌশিক চক্রবর্তী এই দিনের প্রবর্তক। তিনি এই দিবস পালনের জন্য কলকাতার গল্ফ গ্রিন সংলগ্ন অঞ্চলে "হাওয়ায় মেলেছি পাখনা" নামক কনসার্ট করেছিলেন (২০১৪)।
১৩ ডিসেম্বর ২০১৪ তারিখে, একটি বিখ্যাত বাংলা ব্যান্ড অভিলাষার কণ্ঠশিল্পী কুট্টি মজুমদারের স্মরণে 'হাওয়ায় মেলেছি পাখনা' নামে একটি ট্রিবিউট কনসার্টের আয়োজন করা হয়। তার ব্যান্ড সদস্য রাজা মুখার্জী এবং সত্যদেব বর্মণ এবং পৃথিবীর কৌশিক চক্রবর্তীর সাথে কনসার্টটি স্থাপনে গুরুত্বপূর্ণ ভূমিকা ছিল। দিনটিতে কলকাতা, ভারতের বিপুল সংখ্যক শীর্ষ বাংলা ব্যান্ড, কুট্টিকে শ্রদ্ধা জানাতে একত্রিত হয়েছিল। কুট্টি মজুমদার ১ অক্টোবর ২০১৪ তারিখে মৃত্যুবরণ করেছেন।
সেইদিন, কৌশিক চক্রবর্তীর সাথে একত্রিত হয়েছিলেন অভিলাশার সদস্য রাজা মুখার্জী ও সত্যদেব বর্মণ এবং তারা অনেক গুরুত্বপূর্ণ ভূমিকা পালন করেছিলেন। সিধু, পটা, গাবু, কৌশিক এবং সৌমিত্র রায়, অন্যদের মধ্যে, ২৬টি অভিলাষা ব্যান্ডের নিজস্ব গান পরিবেশন করেছিলেন এবং রূপম গৌতম চট্টোপাধ্যায়ের রচনা "দরিয়া" গানটি গাইতে মঞ্চে সকলের সাথে যোগ দিয়েছিলেন।
কৌশিক দিনটিকে 'বাংলা ব্যান্ড দিবস' হিসেবে চিহ্নিত করেছেন কারণ ১৩ তারিখের দিনটি ছিল বাংলা ব্যান্ডের জন্য একটি নবজাগরণ। অনেক বাংলা ব্যান্ড সঙ্গীতশিল্পীর একত্রিত হওয়াটা বেশ দীর্ঘ সময় ছিল। মিউজিশিয়ানরা শুধু তাদের ব্যক্তিগত ব্যান্ডেই সীমাবদ্ধ রাখেননি, সম্মিলিত হয়ে সেই রাতে পারফর্ম করেছেন।
রতনচন্দ্র কর

ডাঃ রতনচন্দ্র কর হলেন আন্দামান ও নিকোবর দ্বীপপুঞ্জের অবসরপ্রাপ্ত সরকারি চিকিৎসক। স্থানীয়দের কাছে 'জারোয়াদের ডাক্তার' নামে পরিচিত বাঙালি চিকিৎসক যিনি জীবনের অর্ধেকের বেশিরভাগ সময়ই জারোয়া জনজাতির চিকিৎসায় কাটিয়ে দেন। চিকিৎসা ক্ষেত্রে তার নিরলস প্রচেষ্টার জন্য ভারত সরকার ২০২৩ খ্রিস্টাব্দে ভারতের চতুর্থ সর্বোচ্চ বেসামরিক পুরস্কার পদ্মশ্রী  প্রদান করে। 
রতনচন্দ্র করের জন্ম পশ্চিমবঙ্গের অধুনা পশ্চিম মেদিনীপুর জেলার ঘাটাল মহকুমার মনসুকার সন্নিহিত বনহরিসিংহপুর গ্রামে। বিদ্যালয়ের পাঠ শেষে কলকাতার নীলরতন সরকার মেডিক্যাল কলেজ ও হাসপাতালে ডাক্তারী পড়তে আসেন। ১৯৮২ খ্রিস্টাব্দে তিনি  চিকিৎসাশাস্ত্রে কলকাতা বিশ্ববিদ্যালয়ের স্নাতক হন।
কিছুদিন ডাঃ রতনচন্দ্র কর নাগাল্যান্ডে স্থানীয় কোন্যাক জনজাতির চিকিৎসার কাজে লিপ্ত থাকেন। তার সেই অভিজ্ঞতার কারণে আন্দামান ও নিকোবর দ্বীপপুঞ্জের কেন্দ্রশাসিত অঞ্চল প্রশাসন ১৯৯৮ খ্রিস্টাব্দে মেডিক্যাল অফিসার হিসাবে স্থানান্তরিত করে। সেখানকার এক প্রত্যন্ত দ্বীপে জারোয়া জনজাতির বহু মানুষেরা সেসময় সংক্রামক ব্যাধি হামে আক্রান্ত হয়েছিল। জারোয়া সম্প্রদায়ের লোকেরা বিষাক্ত ধনুক ও তীরে সজ্জিত থাকেন এবং তারা বহিরাগতদের প্রবেশ পছন্দ করে না। কাজেই সকলে নিরাপত্তার বিষয়ে চিন্তিত থাকেন। ডাঃ কর নাগাল্যান্ডে কাজ করার অভিজ্ঞতার উপর চ্যালেঞ্জ নিয়ে মধ্য আন্দামানের পোর্ট ব্লেয়ার হতে ৯০ কিলোমিটার দূরত্বে ৭০০ বর্গকিলোমিটার বিস্তৃত জারোয়া অধ্যুষিত জঙ্গলে কদমতলা হাসপাতালে যান। জারোয়াদের সম্ভাব্য প্রতিক্রিয়ার বিষয় মাথায় রেখে মাত্র চার থেকে পাঁচ মাসে তাদের ভাষা শেখেন ও সংস্কৃতির সঙ্গে পরিচিত হন এবং সুচিকিৎসায় তাদের সঙ্গে মিশে যান। তাদের হাম এবং অন্যান্য রোগ থেকে বাঁচিয়ে তোলেন। পরবর্তীতে তাদের শুধু রোগ নিরাময় নয়, বিলুপ্তির হাত থেকেও তাদের রক্ষা করেন। ১৯৯৮ খ্রিস্টাব্দ হতে ২০০৩ খ্রিস্টাব্দ পর্যন্ত সময়ে জনজাতির সংখ্যার বৃদ্ধি হয়। ২০০৩ খ্রিস্টাব্দে তিনি পোর্ট ব্লেয়ারের ফিরে আসেন,কিন্তু জারোয়াদের চিকিৎসার জন্য প্রায়শই প্রত্যন্ত স্থানে চলে যেতেন। ২০০৬ খ্রিস্টাব্দে তিনি আন্দামান ও নিকোবর দ্বীপপুঞ্জের কেন্দ্রশাসিত প্রশাসনের আদিবাসী কল্যাণ দপ্তরের ডেপুটি ডিরেক্টর হন এবং ২০১২ খ্রিস্টাব্দ হতে ২০১৩ খ্রিস্টাব্দ পর্যন্ত তিনি নীল দ্বীপে স্থানান্তরিত হন। ২০১৪ খ্রিস্টাব্দে অবসরের পর তিনি কিছুদিন আন্দামান ও নিকোবর দ্বীপপুঞ্জের চাথাম দ্বীপে অবস্থিত এশিয়ার বৃহত্তম এবং প্রাচীন করাত কল "চাথাম স মিল"-এ চিকিৎসা পরিষেবা প্রদান করেন। ২০২২ খ্রিস্টাব্দ হতে তিনি ব্যাঙ্গালোরে বসবাস করছেন। আন্দামান ও নিকোবর দ্বীপপুঞ্জের এই জনজাতির উপর ইংরাজীত-"দ্য জারোয়াজ্ অফ দ্য আন্দামানস্ ও বাংলাতে - "আন্দামানের আদিম জনজাতি জারোয়া" গ্রন্থ রচনা করেছেন ডাক্তার কর।
ক্রিকেট স্কটল্যান্ড

ক্রিকেট স্কটল্যান্ড হল স্কটল্যান্ড দেশে ক্রিকেটের নিয়ন্ত্রক সংস্থা। পূর্বে এটি "স্কটিশ ক্রিকেট ইউনিয়ন" নামে পরিচিত ছিল। এটির মূল ভিত্তি হল এডিনবরার জাতীয় ক্রিকেট অ্যাকাডেমি।
স্কটিশ ক্রিকেট ইউনিয়ন ১৯০৮ সালে গঠিত হয়েছিল, কিন্তু নাম পরিবর্তন সহ ২০০১-এ একটি বড় পুনর্গঠন করা হয়েছিল। এটি একটি সহযোগী দেশ হিসাবে ১৯৯৪ সালে আন্তর্জাতিক ক্রিকেট কাউন্সিল সদস্য হয়। এর তিনটি সাব-অ্যাসোসিয়েশন রয়েছে: ইস্ট অফ স্কটল্যান্ড ক্রিকেট অ্যাসোসিয়েশন, ওয়েস্টার্ন ডিস্ট্রিক্ট ক্রিকেট ইউনিয়ন এবং অ্যাবারডিনশায়ার ক্রিকেট অ্যাসোসিয়েশন। ব্রায়ান অ্যাডেয়ার প্রেসিডেন্ট (১৯৮৩) এবং চেয়ারম্যান (১৯৮৬) হিসেবে দায়িত্ব পালন করেন। বর্ণবিদ্বেষের অভিযোগে সমগ্র বোর্ড 
২৪ জুলাই ২০২২-এ পদত্যাগ করে।
নভেম্বর ২০১১-এ, ক্রিকেট স্কটল্যান্ড হল অব ফেম প্রকাশ করে।
সারা আব্রাহাম

সারা আব্রাহাম ( ; জন্ম ১৯৯৩/১৯৯৪) একজন ভারতীয় বংশোদ্ভূত ইসরায়েলি মুই থাই কিকবক্সার। তিনি ইহুদি ধর্মে ধর্মান্তরিত হন এবং ২০০৮ সালের মুম্বই হামলার পর ইসরায়েলে চলে যান।
সারা ২০১২ সালে থাই বক্সিংয়ে ওজন শ্রেণীতে ইসরায়েলি মহিলা চ্যাম্পিয়ন ছিলেন। এছাড়াও তিনি ২০১৪ ওয়ার্ল্ড মুই থাই ফেডারেশন ৫৭ - ৬৩.৫ কেজি (১২৫ - ১৪০ পাউন্ড) বিভাগে প্রো-অপেশাদার মহিলা বিশ্ব চ্যাম্পিয়ন।
সারা ভারতের বোম্বেতে জন্মগ্রহণ করেছিলেন। তাঁর পিতা ডক্টর অ্যারন আব্রাহাম (পূর্বে হাগিরদাস প্রদেশ) ছিলেন একজন হিন্দু, তিনি একজন চিকিৎসক ছিলেন। তাঁর মা ছিলেন একজন খ্রিস্টান মহিলা, তিনি একজন নার্স ছিলেন। তাঁর পরিবার গ্যাভ্রিয়েল হোল্টজবার্গ এবং তাঁর স্ত্রী রিভকার ঘনিষ্ঠ বন্ধু ছিল। গ্যাভ্রিয়েলের পরিবারটি নভেম্বর ২০০৮ মুম্বই হামলায় নিহত হয়েছিল। মুম্বই চাবাদ হাউসে, যেখানে এই দম্পতি দূত হিসেবে কাজ করেছিলেন, সেখানে হামলাকারী সন্ত্রাসীদের দ্বারা তাঁরা নিহত হন। সারার বয়স তখন ১৪ বছর।
হামলার এক বছর পর, তিনি এবং তাঁর পরিবার ধর্মান্তরিত হন এবং ইসরায়েলে চলে যান। তাঁরা হেব্রনের উপকণ্ঠে, জেরুজালেমের দক্ষিণে কিরিয়াত আরবার পশ্চিম তীরে ইসরায়েলি বসতিতে বসবাস শুরু করেছিলেন, সারা এখন সেখানেই বাস করেন।
তিনি এখন একজন ধর্মীয় অর্থোডক্স ইহুদি, এবং কিরিয়াত আরবাতে একটি উলপানায় পড়াশোনা করেন। তিনি একজন অগ্নিকাণ্ড নির্বাপণকারী স্বেচ্ছাসেবক হিসেবে কাজ করেন, এবং অনেক অগ্নিনির্বাপণ অভিযানে অংশ নিয়েছেন।
সারা চিকিৎসাবিদ্যা অধ্যয়ন করার কথা ভাবছেন, অথবা তিনি শেষ পর্যন্ত একজন পূর্ণকালীন অগ্নিকাণ্ড নির্বাপণকারী হতে পারেন।
ধর্মীয় মেয়েদের জন্য একটি কিরিয়াত আরবা স্কুলে পড়ার সময়, সারা খেলাধুলায় অংশগ্রহণের সিদ্ধান্ত নেন। হেব্রনের ইহুদি পাড়ার কাছাকাছি বসবাসকারী একজন ফিটনেস প্রশিক্ষক, মাইকেল পোলাক কিকবক্সিংকে সারার ক্রীড়া প্রশিক্ষণের সাথে যুক্ত করেছিলেন। পোলাক থাই বক্সিং প্রশিক্ষক এডি ইউসোপভকে সারার সঙ্গে যোগাযোগ করিয়ে দেন। এরপর ইউসোপভ সারার প্রশিক্ষক হন।
জেরুজালেমের টেডি স্টেডিয়ামের বক্সিং সেন্টারে সারা সপ্তাহে পাঁচবার মুই থাই বক্সিংয়ে প্রশিক্ষণ নেন। বেশিরভাগ ইসরায়েলি ক্রীড়াবিদদের ক্ষেত্রে যেমন, তেমন তিনিও কোনও আর্থিক সহায়তা পান না। তাঁর প্রশিক্ষণের জন্য (প্রতি মাসে ইসরায়েলি শেকেল ২৩০) এবং প্রতিযোগিতার উদ্দেশ্যে বিদেশ ভ্রমণ করার অর্থ যোগাড় করতে তিনি ঘর পরিষ্কার করেন, কুকুর হাঁটান এবং খাদ্য পরিবেশিকা হিসাবেও কাজ করেন, কারণ তিনি অর্থ সাহায্য চাইতে পছন্দ করেন না। এছাড়াও, সারা জেরুজালেমে তাঁর অনুশীলনে যাবার জন্য হিচহাইকিং করেন, কারণ তাঁর কাছে বাসে যাওয়ার জন্য টাকা থাকেনা। যেহেতু তিনি ধার্মিক, তিনি প্রতিযোগিতায় যাবার সময় খাদ্য হিসেবে সঙ্গে কোশার খাবার নিয়ে যান।
২০১২ সালের সেপ্টেম্বরে, সারা ১৮ বছর বয়সে তাঁর ৫৭ - ৬৩ কেজি (১২৫ - ১৪০ পাউন্ড) ওজন শ্রেণিতে ইসরায়েলি জাতীয় মহিলা থাই বক্সিং চ্যাম্পিয়নশিপ জিতেছিলেন।
২০১৪ সালের শুরুর দিকে, উচ্চ বিদ্যালয়ে থাকাকালীন সারা তাঁর ৫৭ - ৬৩ কেজি (১২৫ - ১৪০ পাউন্ড) ওজন শ্রেণিতে থাইল্যান্ডের ব্যাংককে মহিলাদের বিশ্ব থাই-বক্সিং চ্যাম্পিয়নশিপ জিতেছিলেন।
জাতীয় ভোটার দিবস

জাতীয় ভোটার দিবস বাংলাদেশে পালিত একটি জাতীয় দিবস। দিবস ২ মার্চ পালিত হয়। বাংলাদেশ নির্বাচন কমিশন কর্তৃক ভোটাধিকার সম্পর্কে জনসচেতনতা বাড়ানোর লক্ষ্যে ২০১৮ সালের ২রা মার্চ থেকে দিবসটি পালিত হচ্ছে।
জাতীয় ভোটার দিবস পালিত হতো ১ মার্চ। ২০১৮ সালের ২ এপ্রিল অনুষ্ঠিত মন্ত্রিপরিষদের বৈঠকে ‘খ’ শ্রেণিভুক্ত দিবস হিসেবে ১ মার্চকে জাতীয় ভোটার দিবস হিসেবে ঘোষণা ও উদযাপনের প্রস্তাব অনুমোদন দেওয়া হয়। পরে একই বছরের ৭ এপ্রিল মন্ত্রিপরিষদ বিভাগ থেকে ১ মার্চ তারিখকে ‘জাতীয় ভোটার দিবস’ ঘোষণা করে পরিপত্র জারি করা হয়। কিন্তু পরবর্তীতে ১ মার্চ জাতীয় বীমা দিবস ঘোষণা করে এবং ২রা মার্চকে জাতীয় ভোটার দিবস পালনের সিদ্ধান্ত নেয়া হয়।
সেলমা ডি'সিলভা

সেলমা জুলিয়েট ক্রিস্টিনা ডি'সিলভা (জন্ম ২৪শে জুলাই ১৯৬০) হলেন ভারতীয় মহিলা হকি দলের একজন প্রাক্তন খেলোয়াড়। তিনি ১৯৮০ গ্রীষ্মকালীন অলিম্পিক এবং ১৯৮২ এশিয়ান গেমস সহ অন্যান্য অনেক আন্তর্জাতিক টুর্নামেন্টে ভারতের প্রতিনিধিত্ব করেছিলেন। ১৯৮৩ সালে কুয়ালালামপুরের মহিলা বিশ্বকাপে তিনি ভারতীয় মহিলা হকি দলের অধিনায়কও ছিলেন।
ডি'সিলভা মুম্বাইয়ে জন্মগ্রহণ করেন এবং মাটুঙ্গার গুরু নানক খালসা কলেজে পড়াশোনা করেন।
২০১৩ সাল পর্যন্ত, তিনি ভারতের মুম্বাইতে বসবাস করছিলেন।
১৯৭৯ - ১৯৯৬ সালে ডি'সিলভা ওয়েস্টার্ন রেলওয়ে মহিলা হকি দলের হয়ে খেলেছেন। তিনি এই বছরগুলিতে সমগ্র ভারতে অনুষ্ঠিত বিভিন্ন টুর্নামেন্টে বোম্বে, ওয়েস্টার্ন রেলওয়ে এবং ভারতীয় রেলওয়ের প্রতিনিধিত্ব করেছেন।
১৯৭৯ সালে কানাডার ভ্যাঙ্কুভারে তিনি মহিলা বিশ্বকাপ হকিত ভারতের প্রতিনিধিত্ব করেছিলেন। ১৯৮০ সালে মস্কোতে অলিম্পিক গেমসে তিনি ভারতের প্রতিনিধিত্ব করেন। ১৯৮১ সালে জাপানে অনুষ্ঠিত এশিয়ান মহিলা হকি চ্যাম্পিয়নশিপ, ১৯৮১ সালে সিঙ্গাপুরের চতুর্ভুজ টুর্নামেন্টে এবং ১৯৮২ সালে জার্মানিতে ইন্দো - জার্মান সিরিজে তিনি ভারতের প্রতিনিধিত্বকারী বিজয়ী দলে ছিলেন। তিনি ১৯৮২ সালে নতুন দিল্লিতে অনুষ্ঠিত এশিয়ান গেমসে ভারতের প্রতিনিধিত্ব করেন এবং আবার ১৯৮৩ সালে কুয়ালালামপুর বিশ্বকাপে অধিনায়ক হিসেবে ভারতীয় দলে খেলেছিলেন। ১৯৯১ সালে ভারতের রাষ্ট্রপতি তাঁকে পদ্মশ্রী পুরস্কার প্রদান করেন।
মীনাক্ষী (নায়ক রানি)

মীনাক্ষী (১৭০০-১৭৩৬) ছিলেন দক্ষিণ ভারতের তৎকালীন মাদুরাই অঞ্চল শাসনকারী নায়ক সাম্রাজ্যের রাণী। ১৭৩১ থেকে ১৭৩৬ সাল পর্যন্ত তিনি এই রাজ্য শাসন করেছিলেন তার দত্তক পুত্রের বয়স ছিল কম এবং সে রাজ্যভার গ্রহনে অক্ষম ছিল। তাই রানি মীনাক্ষী তার দত্তক পুত্রের রাজপ্রতিনিধি হিসাবে শাসন করেছিলেন। 
তিনি ছিলেন মাদুরাই নায়ক বংশের আরেক জনপ্রিয় ও তেজস্বী রানি মঙ্গম্মলের নাতবউ। মীনাক্ষীর সাথে মাদুরাই নায়ক রাজ্যের রাজা বিজয়া রাঙ্গা চোক্কানাথ নায়ক -এর বিবাহ হয়েছিল। সম্পর্কে বিজয়া রাঙ্গা চোক্কানাথ নায়ক ছিলেন রানি মঙ্গম্মলের নাতি। দুর্ভাগ্যক্রমে ১৭৩১ সালে রাজা বিজয়া রাঙ্গা চোক্কানাথ -এর মৃত্যু হয়। সাম্রাজ্যকে কোনও উত্তরাধিকারী না দিয়েই তিনি মারা যান। রাজার অকাল মৃত্যু রাজ্যের ভবিষ্যৎ অনিশ্চিত করে তোলে। রানী মীনাক্ষী এই দুঃসময়ে শক্ত হাতে রাজ্যের ভার ও রাজকার্যের ভার নিজ হস্তে গ্রহন করেন। তিনি ভাঙ্গারু থিরুমলাইয়ের ছেলেকে দত্তক পুত্র হিসাবে গ্রহন করেন। রাজ্যকে শত্রুর হাত থেকে রক্ষা করতে ও রাজ্যের ভবিষ্যৎ সুনিশ্চিত করতে রানী মীনাক্ষী তার নাবালক দত্তক পুত্রকে নায়ক রাজবংশের ভাবী উত্তরাধিকারী হিসাবে ঘোষণা করেছিলেন। কিন্তু সেই নাবালক দত্তক পুত্র ছিল রাজ্য শাসনে অক্ষম ও অভিজ্ঞতাহীন। তাই দেশকে সুশাসনে বেধে রাখতে তিনি নিজেকে তার দত্তক পুত্রের প্রতিনিধি হিসাবে ঘোষণা করেছিলেন এবং তার হয়ে রাজ্য শাসন করতেন।
তিনি ছিলেন মাদুরাই নায়ক রাজবংশ ও সাম্রাজ্যের শেষ শাসক।
হেতাল দাভে

হেতাল দাভে হলেন ভারতের প্রথম এবং একমাত্র পেশাদার মহিলা সুমো কুস্তিগির। ২০০৮ সালে, এই মুম্বাইয়ের মহিলা লিমকা বুক অফ রেকর্ডসে নিজের নাম তুলেছিলেন।
তিনি তাইওয়ানে অনুষ্ঠিত ২০০৯ ওয়ার্ল্ড গেমসে অংশ নিয়েছিলেন, কিন্তু প্রথম রাউন্ডে হেরে গিয়ে প্রতিযোগিতা থেকে বেরিয়ে যান।
তাঁর বাবা এবং ভাই খেলাধুলায় তাঁর আগ্রহকে খুব সমর্থন করেছিলেন। তিনি একজন বাণিজ্য স্নাতক এবং বিভিন্ন স্কুলে ছাত্রদের কুস্তি ও জুডোতে প্রশিক্ষণ দেন।
দাভে একজন জুডো প্রশিক্ষক। তিনি প্রায় তাঁর ছয় বছর বয়স থেকে জুডোতে প্রশিক্ষণ নেওয়া শুরু করেছিলেন।
ভারতে দাভের সাথে অনুশীলনের জন্য কোনও মহিলা প্রতিপক্ষ নেই। তাই পুরুষ খেলোয়াড় এবং তাঁর ভাই অক্ষয়ের সাথেই তাঁকে অনুশীলন করতে হয়। ভারতে সুমো আখড়া নেই, তাই তাঁকে প্রাকৃতিক ভূখণ্ডেই অনুশীলন করতে হয়েছিল এবং তিনি দক্ষিণ মুম্বাইয়ের ওভাল ময়দান বেছে নিয়েছিলেন।
২০০৮ সালে এস্তোনিয়াতে তিনি তাঁর প্রথম আন্তর্জাতিক চ্যাম্পিয়নশিপ খেলেছেন। তিনি বিশ্বব্যাপী শীর্ষ ৮ জনের তালিকায় এসেছেন এবং "নিউজউইকের" ১৫০ জন নির্ভীক নারীর তালিকায় অন্তর্ভুক্ত হয়েছেন।
এস্তোনিয়ার পর, দাভে পোল্যান্ড, ফিনল্যান্ড এবং তাইওয়ানের টুর্নামেন্টে ভারতের প্রতিনিধিত্ব করেছেন। ২০০৯ সালের বিশ্ব গেমসে, তিনি মহিলাদের মিডলওয়েট বিভাগে পঞ্চম স্থানে ছিলেন।
সুমো কুস্তি ভারতের স্বীকৃত খেলাগুলির মধ্যে নেই, তারপরও দাভে বেশ কয়েকটি প্রতিযোগিতায় ভারতের প্রতিনিধিত্ব করেছেন।
বিশ্বের ১৫০ জন নির্ভীক নারীর তালিকায় নিজের নাম লিখিয়েছেন হেতাল দাভে।
তিনি যখন বিশ্ব গেমসে অংশগ্রহণ করেছিলেন তখন তিনিই ভারতের একমাত্র মহিলা অংশগ্রহণকারী ছিলেন, যিনি ২০০টিরও বেশি গেমের মধ্যে থেকে নিজের দেশ এবং সুমো কুস্তির প্রতিনিধিত্ব করেছিলেন।
ধ্বংসপ্রাপ্ত যুবকদের জন্য সঙ্গীত

ধ্বংসপ্রাপ্ত যুবকদের জন্য সংগীত
পরিচিতি
"ধ্বংসপ্রাপ্ত যুবকদের জন্য সংগীত"১৯১৭ সালে লেখা উইলফ্রেড ওউন এর একটি কবিতা ।এর থিমে অন্তর্ভুক্ত করে যুদ্ধ এর ভয়াবহতা।
ঐতিহ্যগত মতে পেট্রারকান সনেট, কবিতাটি অষ্টম এবং ষষ্টকে বিভক্ত । তবে এর ছড়া পদ্ধতিটি পেট্রারচান বা ইংরেজি সনেট এর আদলে, কিন্তু অনিয়মিত: এবিএবিসিডিসিডি: ইফেগ. এমনকি এর ইন্ডেন্টেশনগুলি অনিয়মিত, ছড়ার নিজস্ব নিয়ম অনুসরণ করে না।
কবিতার দ্বিতীয়ার্ধের বেশিরভাগ অংশই জুড়েই সেই পরিবারের অন্ত্যেষ্টিক্রিয়া অনুষ্ঠানের দুঃখ- কষ্টের জন্য নিবেদিত, যা গভীরভাবে প্রথম বিশ্বযুদ্ধ দ্বারা প্রভাবিত হয়েছিল। কবিতাটিতে সাধারণ সৈন্যদের দুঃখকে অনুসরণ করে যাতে বর্ণিত ট্রেঞ্চ যুদ্ধ, সম্ভবত যুদ্ধ সোম অথবা, পাসচেন্ডেল. সেপ্টেম্বর এবং অক্টোবর ১৯১৭ এর মধ্যে লেখা, যখন ওউন একজন রোগী ছিলেন ক্রেগলকহার্ট ওয়ার হাসপাতাল এ এডিনবার্গ থেকে পুনরুদ্ধারের পর, শেল শক, কবিতাটি একটি বিলাপ ইউরোপীয় যুদ্ধে মারা যাওয়া তরুণ সৈন্যদের জন্য কবিতাটি ওউনের ১৯১৫ সালে ,তার ধর্মকে প্রত্যাখ্যান করার বিষয়ে একটি মন্তব্যও.
তিনি যখন হাসপাতালে ছিলেন , ওউন নামে একজন কবির সাথে দেখা করেছিলেন এবং তার ঘনিষ্ঠ বন্ধু হয়েছিলেন, সিগফ্রিড সাসন. ওউন তার কবিতার সাধারণ খসড়া পরিমার্জন করতে তার সহায়তা চেয়েছিলেন। সাসন, যিনি কবিতার শুরুতে "অ্যান্থেম" নামকরণ করেছিলেন এবং যিনি মূল নিবন্ধে "মৃত" এর পরিবর্তে "ডুমড" শব্দ ব্যবহার করেছিলেন; "রোগীর মন"নামে বিখ্যাত উপাধি সংশোধন তার। সংশোধিত পাণ্ডুলিপি কপি, উভয় ব্যক্তিদের হস্তাক্ষরে লিখিত, এখনও বিদ্যমান রয়েছে এবং উইলফ্রেড ওউন এর পাণ্ডুলিপি সংরক্ষণাগারে পাওয়া যেতে পারে ওয়ার্ল্ড ওয়াইড ওয়েব। কবিতার সংশোধন প্রক্রিয়াটি কাল্পনিক ছিল প্যাট বার্কার যা বর্ণিত তার উপন্যাস "পুনর্জন্ম"। তে ।
এটা সম্ভব যে, ওউন তার দখলে থাকা "আজকের কবিতা" এর ১৯১৬ খণ্ডের নিম্নলিখিত বেনামী প্রারম্ভিক নোটের উত্তর দেওয়ার উপায় হিসাবে 'পাসিং বেলস' অভিব্যক্তিটি পছন্দ করেছিলেন। "এই বইটি এমনভাবে সংকলিত হয়েছে, যাতে ছেলে- মেয়েরা, ইতোমধ্যে সম্ভবত ইংরেজি বক্তৃতার সাথে বিশুদ্ধভাবে পরিচিত হয়েছে,যাতে তারা তাদের নিজস্ব দিনের নতুন কবিতার কিছু জানতে পারে। বেশিরভাগ লেখক যারা বেঁচে আছেন, এবং বাকিরা এখনও আমাদের মধ্যে প্রাণবন্ত স্মৃতি, তাদের মধ্যে সবচেয়ে কম বয়সী একজন, প্রায় এই শব্দগুলো যেমন লেখা হয়েছে, তার দেশের জন্য তার জীবন দেওয়ার জন্য গান গাইতে গিয়েছেন৷.. একটি থিমকে অন্যটি থেকে নির্বিচারে কোনভাবেই বিচ্ছিন্ন নয়; যা হল প্যানের বাঁশি, এবং প্রেম- প্রত্যাখানের সঙ্গীতের সাথে মিশ্রিত হওয়া ও আন্তঃপ্রতিষ্ঠিত হওয়া, এবং প্রচেষ্টার শিং-কল, ও মৃত্যুর পাসিং-ঘণ্টা।"
কবিতাটি বেঞ্জামিন ব্রিটেনের "ওয়ার রিকুয়েমের" মধ্যে রয়েছে।
"প্যাশেন্ডেল" গানের লাইভ পারফরম্যান্সের সময়, আয়রন মেডেন গায়ক ব্রুস ডিকিনসন প্রায়ই কবিতাটির প্রথমাংশ আবৃতি করেন।
বিবিসি ডব্লিউডব্লিউ1 নাটকের শিরোনাম "দ্য পাসিং বেলস" কবিতার প্রথম লাইন থেকে এসেছে। কথাটা এমন, "যারা পশু হয়ে মারা যায় তাদের জন্য কী পাসিং-বেলস?" ।
দ্য লিবার্টিনসের ব্রিটিশ ব্যান্ড এর তৃতীয় অ্যালবামটির নাম ছিল "অ্যান্থমস ফর ডুমড ইয়ুথ", এবং একই ধরণের নামের একটি গান রয়েছে।
আমেরিকান সুরকার স্টিফেন হোয়াইটহেড অন্তর্ভুক্ত করেছিলেন এককভাবে এবং অর্কেস্ট্রার জন্য তার অর্কেস্ট্রাল অংশ এবং "থ্রি ল্যামেন্টস অন দ্য গ্রেট ওয়ার"-এ একটি শান্তি আন্দোলন হিসাবে স্থাপন করা হয় যা "ডুমড ইয়ুথের জন্য অ্যান্থেম" এর একটি অর্কেস্ট্রাল সেটিং। অংশটি মেজো-সোপ্রানো এবং অর্কেস্ট্রা সহ বেস/ব্যারিটোনের জন্য একটি যুগল হিসাবে পরিমাপ করা হয়।
 তথ্য বিবরণ
 তথ্য
 তথ্য
তথ্যসূত্রসূত্র
কাশ্মীরা জোগলেকার

কাশ্মীরা রাম জোগলেকার (জন্ম ১৬ই নভেম্বর ১৯৮৫) পুনের একজন ভারতীয় ব্যাডমিন্টন খেলোয়াড়। তিনি সম্পূর্ণভাবে বধির একজন ব্যক্তি।
তিনি ২০০০ এবং ২০০১ সালে বধিরদের জন্য ভারতীয় জাতীয় দলের খেলোয়াড় ছিলেন। তিনি ২০০১ সালে বধির অলিম্পিকে রাজীব বাগ্গার সাথে মিশ্র ডাবল চ্যাম্পিয়নশিপে স্বর্ণপদক জিতেছিলেন।
তিনি, ২০০০ সালে, তাইওয়ানে অনুষ্ঠিত বধিরদের জন্য এশিয়ান গেমসে সিঙ্গলসে একটি ব্রোঞ্জ পদক এবং ডাবলসে একটি রৌপ্য পদক জিতেছেন। কাশ্মীরা পেশাদার ব্যাডমিন্টন খেলোয়াড় হিসেবে হায়দ্রাবাদ, অন্ধ্রপ্রদেশ রাজ্য, মহারাষ্ট্র রাজ্যের স্থানীয় দলের হয়ে খেলেছেন। হায়দ্রাবাদে, তিনি এস এম আরিফের অধীনে প্রশিক্ষণপ্রাপ্ত হন। ১৯৯৮ সালে, তিনি পুনে চলে যান এবং দেওধরের অধীনে প্রশিক্ষণ শুরু করেন। তিনি ২০০১ সালে গোড়ালির আঘাতের পর পেশাদার ব্যাডমিন্টন ছেড়ে দেন। 
কাশ্মীরা পুনের রেণুকা স্বরূপ উচ্চ বিদ্যালয়ে পড়াশোনা করেছেন। তিনি তাঁর প্রাথমিক ও মাধ্যমিক শিক্ষার সময় ৬ বছরের জন্য অধ্যয়নশীল বধির ছাত্র হিসেবে আলেকজান্ডার গ্রাহাম বেল বৃত্তি পেয়েছিলেন। তিনি ২০০১ সালে এসএসসি পরীক্ষায় মহারাষ্ট্র জুড়ে প্রতিবন্ধী বিভাগের মধ্যে প্রথম স্থান অর্জন করেছিলেন। এছাড়াও তিনি ২০০৩ সালে এইচএসসি পরীক্ষায় সমগ্র মহারাষ্ট্র রাজ্যে প্রতিবন্ধী বিভাগে প্রথম স্থান অধিকার করেন। কাশ্মীরা পুনের গভর্নমেন্ট কলেজ অফ ইঞ্জিনিয়ারিংয়ে (সিওইপি) কম্পিউটার ইঞ্জিনিয়ারিংর পড়ার জন্য ভর্তি হন। নরওয়েতে যাওয়ার আগে তিনি এইচপিতে ৩ বছর এবং ক্যাল কনসালটেন্সিতে প্রায় এক বছর কাজ করেছিলেন।
২০২২–২৩ সংযুক্ত আরব আমিরাতে আফগানিস্তান পুরুষ ক্রিকেট দল বনাম পাকিস্তান

পাকিস্তান পুরুষ ক্রিকেট দল ২০২৩ সালের মার্চ মাসে আফগানিস্তানের বিপক্ষে তিনটি টোয়েন্টি২০ আন্তর্জাতিক (টি২০আই) ম্যাচ খেলার জন্য সংযুক্ত আরব আমিরাত সফর করে। সিরিজের সব ম্যাচ শারজাহতে অনুষ্ঠিত হয়। ২০২৩ সালের মার্চ মাসে সিরিজের সূচি ঘোষিত হয়।
প্রাথমিকভাবে ২০২১ সালে পাকিস্তান ও আফগানিস্তানের মধ্যে একটি তিন ম্যাচের একদিনের আন্তর্জাতিক (ওডিআই) সিরিজ অনুষ্ঠিত হওয়ার কথা ছিল, কিন্তু ২০২১ সালের আগস্ট মাসে সিরিজটি অনির্দিষ্টকালের জন্য স্থগিত করা হয়। ওডিআই সিরিজটি ২০২০–২০২৩ আইসিসি পুরুষ ক্রিকেট বিশ্বকাপ সুপার লিগের একটি অংশ হিসেবে আয়োজিত হওয়ার কথা থাকলেও আফগানিস্তান ও পাকিস্তান উভয়েরই ২০২৩ পুরুষ ক্রিকেট বিশ্বকাপে সরাসরি অংশগ্রহণ নিশ্চিত হয়ে যাওয়ায় ২০২৩ সালের জানুয়ারি মাসে আফগানিস্তান ক্রিকেট বোর্ড ও পাকিস্তান ক্রিকেট বোর্ড যৌথভাবে ওডিআই সিরিজটিকে একটি টি২০আই সিরিজে রূপান্তরিত করার সিদ্ধান্ত গ্রহণ করে। ২০২৩ সালের ৯ মার্চ প্রাথমিকভাবে ঘোষিত সূচিতে পরিবর্তন এনে সিরিজের ম্যাচসমূহকে এক দিন এগিয়ে আনা হয়।
সিরিজে ২–১ ব্যবধানে জয়লাভ করে আফগানিস্তান।
আফগানিস্তান দলে জাহির খান, নানগয়ালিয়া খারোটি ও নিজাত মাসুদকে রিজার্ভ খেলোয়াড় হিসেবে রাখা হয়।
গ্রিসে নারীবাদ

উনিশ শতকের মাঝামাঝি ও বিশ শতকের প্রথম দিকে যুক্তরাজ্য গ্রেট ব্রিটেন ও আয়ারল্যান্ড এবং মার্কিন যুক্তরাষ্ট্র ও ধীরে ধীরে বিশ্বের বাকি অংশে নারীবাদী মতাদর্শ জনপ্রিয়তা লাভ করতে শুরু করার কিছুকাল পরে আন্দোলনটি গ্রিসের সামাজিক ও রাজনৈতিক জীবনে পরিবর্তনগুলিকে প্রভাবিত করতে শুরু করে। ১৯৫২ সালে গ্রীক মহিলারা ভোট দেওয়ার অধিকার লাভ করে। তবে কয়েক দশক পরে অন্যান্য পরিবর্তনগুলি আসেনি, যেমন, ১৯৮৩ সালে পারিবারিক আইনে ব্যাপক পরিবর্তনের প্রবর্তন (নীচে দেখুন)। গ্রিস নারীর প্রতি সকল প্রকার বৈষম্য দূরীকরণ সংক্রান্ত কনভেনশনে স্বাক্ষর করে ও ১৯৮৩ সালে এটি অনুমোদন করে।
গ্রিসের বৃহত্তর শহরগুলিতে যেমন এথেন্সে সমাজ ও সম্প্রদায়ে মহিলাদের আরও সমন্বিত ভূমিকা রয়েছে; তবে, গ্রিসের গ্রামীণ এলাকায় একটি শক্তিশালী পুরুষতান্ত্রিক ঐতিহ্য রয়েছে। অন্তর্নিহিত ধারণাগুলির মধ্যে একটি যা এই কাঠামোটিকে ইন্ধন দেয় তা হল মহিলারা "স্বাভাবিকভাবে" কর্মশক্তির গার্হস্থ্য এলাকার সাথে যুক্ত, যা পুরুষদের সাধারণত জড়িত বৃহত্তর কর্মশক্তির তুলনায় কম প্রভাব বহন করে।
ক্যালিরোই প্যারেন (১৮৫৯-১৯৪০), জন্ম সিগানোতে, এছাড়াও বানান ক্যালিরো প্যারেন, প্রায়শই ১৮৮৭ সালে তার সংবাদপত্র "এফেমেরিস টন কিরিয়ন (লেডিস জার্নাল)" তৈরি ও প্রকাশের মাধ্যমে গ্রিসে নারীবাদী আন্দোলন শুরু করার কৃতিত্ব দেওয়া হয়। প্যারেনের সংবাদপত্র প্রগতিশীল আদর্শ প্রচার ও তথ্য প্রচারের উভয় ফোরাম হিসাবে কাজ করে শীঘ্রই সামাজিক পরিবর্তনের একটি বৈশিষ্ট্য হয়ে ওঠে। তার সংবাদপত্রের প্রভাব পরবর্তী দশকগুলিতে ছড়িয়ে পড়ে এবং উচ্চ সাহিত্যিক মানের ছিল, "নারী প্রশ্ন" ও গ্রিসে নারীদের পরিবর্তনশীল ভূমিকার প্রতি দৃষ্টি আকর্ষণ করেছিল।
জয়শ্রী খাদিলকার

জয়শ্রী খাদিলকার পান্ডে (জন্ম ২৫শে এপ্রিল ১৯৬২) হলেন একজন ভারতীয় দাবা খেলোয়াড়। তিনি ১৯৭৯ সালে মহিলা আন্তর্জাতিক মাস্টার (ডব্লিউআইএম) এর ফিদে খেতাব পেয়েছিলেন। তিনিই প্রথম ভারতীয় মহিলা যিনি এই খেতাব অর্জন করেছিলেন। তিনি ভারতের প্রথম খেলোয়াড় যিনি এই খেতাব অর্জন করেছেন এবং চারবার ভারতীয় মহিলা চ্যাম্পিয়নশিপ জিতেছেন।
১৯৭০ এর দশকের গোড়ার দিকে খাদিলকার বোনেরা দাবা ক্রীড়াক্ষেত্রে প্রবেশ না করা পর্যন্ত, ভারতীয় মহিলাদের দাবা প্রায় অস্তিত্বহীন ছিল। তার আগে, ১৯৩৩ সালে ফাতিমা গোলাম নামে একজন ভারতীয় মহিলা ব্রিটিশ মহিলা চ্যাম্পিয়নশিপ জিতেছিলেন। যে অঞ্চল থেকে তিনি এসেছিলেন সেটি অবিভক্ত ভারতের অংশ হলেও এখন পাকিস্তানে। তাই তাঁর উৎপত্তি দেশ নিয়ে বিতর্ক হতে পারে।
জাতীয় ও আন্তর্জাতিক টুর্নামেন্ট থেকে মহিলা দাবা খেলোয়াড়দের লিঙ্গ বৈষম্যের কারণে অযোগ্য ঘোষণা করা হত। জয়শ্রী খাদিলকার মহিলা খেলোয়াড়দের জন্য প্রতিযোগিতামূলক দাবা জগতের এই নিয়মের পরিবর্তনে গুরুত্বপূর্ণ ভূমিকা পালন করেছিলেন। তিনি ফিদে সভাপতির কাছ থেকে একটি আদেশপত্র সুরক্ষিত করেছিলেন, যার ফলে লিঙ্গের কারণে আর মহিলা দাবা খেলোয়াড়দের জাতীয় ও আন্তর্জাতিক টুর্নামেন্ট থেকে অযোগ্য ঘোষণা করা যেতনা।
তিন খাদিলকার বোন, বাসন্তী, জয়শ্রী এবং রোহিনী ভারতের মহিলা দাবা চ্যাম্পিয়নশিপে আধিপত্য বিস্তার করেছিলেন, প্রতিযোগিতা শুরুর প্রথম দশকে তাঁরা সমস্ত শিরোপা জিতেছিলেন। জয়শ্রীর সর্বোচ্চ ফিদে মর্যাদাক্রম ছিল ২১২০, যা তিনি ১৯৮৭ সালের জানুয়ারি মাসে অর্জন করেছিলেন। তিন বোনের মধ্যে তিনি সবচেয়ে বেশি শিরোপা এবং টুর্নামেন্ট জিতেছেন।
তিনি নব কাল পত্রিকার সম্পাদক, মুদ্রক এবং প্রকাশকও।
সন্দীপ দত্ত

সন্দীপ দত্ত (২৪ জুলাই ১৯৫১ — ১৫ মার্চ ২০২৩) একজন বাঙালি সম্পাদক, অনুবাদক, লেখক ও পত্রিকা সংগ্রাহক।
সন্দীপ দত্তের প্রাথমিক শিক্ষা কলকাতার সেন্ট পলস স্কুলে। তারপর স্কটিশ চার্চ কলেজ থেকে বাংলায় স্নাতক হন তিনি। পরে কলকাতা বিশ্ববিদ্যালয় থেকে বাংলা বিষয়ে স্নাতকোত্তর এবং বি এড করেন। তিনি মির্জাপুর সিটি স্কুলের শিক্ষক ছিলেন।
বাংলা লিটল ম্যাগাজিন আন্দোলনের অন্যতম প্রধান মুখ সন্দীপ। তিনি ছাত্রাবস্থায় ভারতের জাতীয় গ্রন্থাগারে পত্র-পত্রিকা সন্ধান করতে গিয়ে সেগুলোর প্রতি অবহেলা ও সংরক্ষণের অভাব বোধ করেন ও সম্পূর্ণ ব্যক্তিগত উদ্যোগে শুধুমাত্র পত্র পত্রিকার পঠন পাঠন ও সংরক্ষণের উদ্দেশ্যে একটি গ্রন্থাগার প্রতিষ্ঠা করেন। ১৯৭৮ খ্রিস্টাব্দের ২৩শে জুন সামান্য কয়েকটি পত্র-পত্রিকা নিয়ে কলকাতার টেমার লেনে যে গ্রন্থাগার চালু করেন সন্দীপ তা বর্তমানে ভারতের অন্যতম সমৃদ্ধ পত্রিকার সংগ্রহালয় হিসেবে গণ্য হয়ে থাকে। তাঁর তত্ত্বাবধানে বহু দুষ্প্রাপ্য ও দুর্লভ পত্রিকা সংরক্ষণ করা হয়। ১৯৭৯ সালের ৮ই মে গ্রন্থাগারটি জনগণের জন্য গবেষণার স্বার্থে উন্মুক্ত হয়। এই গবেষণা কেন্দ্রের নাম হয় কলিকাতা লিটল ম্যাগাজিন লাইব্রেরি ও গবেষণা কেন্দ্র। ১৯৭৬ সাল থেকে কলকাতা বইমেলায় সন্দীপ দত্ত তাঁর পত্র-পত্রিকার সংগ্রহ নিয়ে অংশগ্রহণ করতেন। লিটল ম্যাগাজিন সংগ্রহ ও গবেষণা ছাড়াও তিনি বহু পত্রিকা সম্পাদনা করেছেন। তাঁর রচিত একাধিক গল্প, প্রবন্ধ এবং কবিতা সংকলন রয়েছে। সিনে সেন্ট্রাল কলকাতা ও বঙ্গীয় সাহিত্য পরিষদের আজীবন সদস্য ছিলেন তিনি। "সুভাষ মুখোপাধ্যায়ঃ জীবন ও সাহিত্য" এবং "বাংলা কবিতার কালপঞ্জি" "(১৯২৭-১৯৮৯ )" তাঁর রচিত গ্রন্থ। 
সন্দীপ দত্ত দীর্ঘদিন ধরেই মধুমেহ রোগে ভুগছিলেন। ১৫ মার্চ ২০২৩, এসএসকেএম হাসপাতালে ৭২ বছর বয়েসে মারা যান তিনি।
শ্রুতি কোতোয়াল

শ্রুতি কোতোয়াল (জন্ম ২রা ডিসেম্বর ১৯৯১) একজন ভারতীয় আইস স্পিড স্কেটার। তিনি দেশের প্রথম পেশাদার মহিলা আইস স্কেটার।
শ্রুতি ভারতের মহারাষ্ট্রের পুনেতে জন্মগ্রহণ করেন এবং বড় হয়ে ওঠেন। তিনি পুনের ফার্গুসন কলেজ থেকে নিজের শিক্ষা সমাপ্ত করেন।
যখন তিনি সাত বছর বয়সী ছিলেন তখন তিনি রোলার-স্কেটিং শুরু করেন এবং এই খেলায় জাতীয় স্বর্ণপদক অর্জন করেন, পরে তিনি আইস-স্কেটিং ক্রীড়ায় চলে যান।
২০১১ সালে দক্ষিণ এশিয়া চ্যাম্পিয়নশিপে তিনি ৫০০ মিটার, ১০০০ মিটার এবং ১৫০০ মিটার বিভাগে স্বর্ণপদক অর্জন করেন। পরের বছর, ২০১২ সালে, তিনি ইন্টারন্যাশনাল স্কেটিং ইউনিয়ন থেকে একটি বৃত্তি পান। এই বৃত্তির ফলে তিনি কানাডীয় স্কেটার জেরেমি ওয়াদারস্পুনের অধীনে স্পিড স্কেটিং প্রশিক্ষণের জন্য জার্মানিতে ভ্রমণ করতে সক্ষম হন।
২০১৭ সালে তিনি এশিয়ান শীতকালীন গেমসে ভারতের প্রতিনিধিত্ব করেছিলেন। ২০১৪ সালে তিনি ৫০০ মিটার স্পিড স্কেটিং ইভেন্টে জাতীয় রেকর্ড ভেঙেছিলেন।
তিনি ভারতীয় জাতীয় আইস-স্কেটিং চ্যাম্পিয়নশিপ থেকে ৫টি স্বর্ণপদক এবং জাতীয় শীতকালীন গেমস থেকে একটি ব্রোঞ্জ পদক অর্জন করেছেন। ২০২২ সালের অ্যামকাপ শুরু হওয়ার মাত্র দু সপ্তাহ আগে তিনি ৫০০ মিটার দৌড়ে ৪২.২১ সেকেণ্ড সময় করে জাতীয় রেকর্ড ভেঙে দিয়েছেন। অ্যামকাপে তিনি ৫০০ মিটার এবং ১০০০ মিটার স্পিড স্কেটিং দৌড়ে যথাক্রমে রৌপ্য এবং ব্রোঞ্জ জিতেছিলেন। যুক্তরাষ্ট্রে তিনি আন্তর্জাতিক আইস স্পিড স্কেটিং প্রতিযোগিতায় দেশের প্রতিনিধিত্ব করেন।
উডুপি রন্ধনশৈলী

উডুপি রন্ধনশৈলী দক্ষিণ ভারতের একটি জনপ্রিয় রন্ধনপ্রণালী। এটি টুলুভা রন্ধনপ্রণালীর অন্তর্ভুক্ত। ভারতের দক্ষিণ-পশ্চিম উপকূলের তুলুনাদু অঞ্চলে অবস্থিত একটি শহর উদুপি থেকে এই রন্ধনশৈলীর নামকরন হয়েছে। উদুপি রন্ধনপ্রণালীতে প্রস্তুত সমস্ত খাবার কঠোরভাবে নিরামিষ। মাধবাচার্য কর্তৃক প্রতিষ্ঠিত উদুপি শ্রী কৃষ্ণ মঠে এর উৎপত্তি। উডুপি কৃষ্ণ মন্দিরে ভগবান কৃষ্ণকে বিভিন্ন ধরণের খাবার দেওয়ার জন্য মাধব ব্রাহ্মণরা বিভিন্ন নিরামিষ পদ তৈরি করেছিলেন যেগুলি থেকে পরে উদুপি রন্ধনশৈলীর উৎপত্তি। তাই, উডুপি রন্ধনশৈলী মাধবা রন্ধনশৈলী নামেও পরিচিত। 
উডুপি রন্ধনপ্রণালীতে প্রধানত শস্য, মটরশুটি, শাকসবজি এবং ফলমূল থেকে খাবার তৈরি হয়। উডুপি রন্ধনপ্রণালীতে প্রস্তুত খাবার বৈচিত্র্যময়। উদুপি রান্নার একটি বিশেষ বৈশিষ্ট্য হল যে স্থানীয়ভাবে উপলব্ধ উপাদানের ব্যবহার করেই এইসকল সুস্বাদু পদ তৈরী করা হয়। দক্ষিণ ভারতের বিখ্যাত দোসা বা ধোসার উৎপত্তি হল এই উডুপি রন্ধনপ্রনালী।
"চতুর্মাসা ব্রতের" ঐতিহ্য অনুযায়ী একটি নির্দিষ্ট সময় বা ঋতুতে কিছু নির্দিষ্ট খাদ্য উপাদানের উপর বিধিনিষেধ থাকে। এই বিধিনিষেধ অনুসরণ করে ভিন্ন ভিন্ন ঋতুতে উদুপি রন্ধনপ্রণালীতে বিভিন্ন ধরনের খাবারের উদ্ভাবন হয়। "সাম্বার" হল উদুপির একটি জনপ্রিয় পদ যার প্রধান উপাদান হল কুমড়ো এবং লাউ । এটি নারকেল তেল দিয়ে তৈরি একটি ঝোল জাতীয় খাবার। এতে স্বাদের জন্য নারকেল মেশানো হয়।
পি. থাঙ্কাপ্পন নায়ারের মতে বিখ্যাত ভারতীয় খাবার ডোসার উৎপত্তি উদুপিতে। এছাড়াও সারু নামক একটি মশলাদার মরিচের জল উডুপির আরেকটি অপরিহার্য খাদ্যপদ। এছাড়াও কাঁঠাল, কলোকেসিয়া পাতা, কাঁচা সবুজ কলা, আমের আচার, লাল মরিচ এবং লবণ ইত্যাদিও রান্নায় ব্যবহার হয়। উডুপি রন্ধনপ্রনালীতে প্রস্তুত বেশ কিছু উল্লেখনীয় পদ হল "আদাইস" (ডাম্পলিংস), "আজাদিনাস" (শুকনো তরকারি বা ভাজা তরকারি) এবং চাটনি, যার বিশেষত্ব হল যে এটি ঝিঙের চামড়া দিয়ে তৈরি হয়। 
উদুপি খাবারের প্রত্যেক পদ একটি কলা পাতায় পরিবেশন করা হয়, যা ঐতিহ্যগতভাবে মাটিতে রাখা হয়। খাবারগুলি একটি নির্দিষ্ট ক্রম অনুসারে পরিবেশন করা হয় এবং প্রতিটি পদ কলা পাতার একটি নির্দিষ্ট স্থানে রাখা হয়। সৌজন্য অনুসারে সমস্ত ব্যাক্তিকে একসাথে খাবার খাওয়া শুরু এবং শেষ করতে হয়। একজন ব্যক্তি খাবারের মাঝখানে উঠতে পারে না, যদিও সে তার খাবার খাওয়া শেষ করে ফেলেছে। ভগবান বিষ্ণুর "গোবিন্দ" নাম উচ্চারন করে খাবারের শুরু ও শেষ করতে হয়।
উডুপি রন্ধনশৈলীতে প্রস্তুত কিছু জনপ্রিয় খাবার হল, ধোসা , মসালা ধোসা, নীর ধোসা, ইডলি , ঘাসি, ম্যাঙ্গালোর বাজ্জি বা গোলি বাজে, মশলাযুক্ত দই ভাত, পুলি কোডেল, পেলাক্কাই ইত্যাদি।
জিরেল জাতি

জিরেল ( </img> ) একটি জাতিগত কিরাটি গোষ্ঠী। জনগননার তথ্য অনুসারে নেপালের ৫৯ জন আদিবাসীদের মধ্যে একজন জিরেল জাতির লোক খুজে পাওয়া যায়। জিরেল জাতির লোকেরা নিজেদের "জিরপা" নামে ডাকতে পছন্দ করে। জিরপা কথার অর্থ হল "চিতাবাঘের মতো মানুষ"। আর শেরপা ( "শ্যার-পা" ) হল "প্রাচ্যের মানুষ" বা "পূর্বাঞ্চলীয়"। জিরপারা বিশ্বাস করে যে তারা পুরাকালে নেপালের পশ্চিমাঞ্চল থেকে নেপাল, জিরি এবং দোলাখায় এসেছিলেন। জিরি, জায়গাটির নামকরন হয়েছে জিরপা জাতির থেকে। তারা নেপালের কেন্দ্রীয় অঞ্চল দোলখা জেলার জিরি এবং তার পার্শ্ববর্তী গ্রামের আদি বাসিন্দা। তাদের নিজস্ব ভাষা, সংস্কৃতি, রীতিনীতি, আচার-অনুষ্ঠান এবং জীবনধারা রয়েছে। তারা বেশিরভাগই বৌদ্ধ কিন্তু জিরেলদের অনেকেই খ্রিস্টান, ইসলাম এবং হিন্দু ধর্মের মতো অন্যান্য ধর্মকেও অনুসরণ করে চলে। তারা "ঝাকরি" (শামনদের)ও পূজা করে। তাদের আদিবাসী শামানবাদী ধর্মীয় বিশ্বাস ও রীতিনীতি ফোম্বো নামক অনুশীলনকারীদের উপর কেন্দ্রীভূত করে গড়ে উঠেছে। এই ফোম্বোদের সাথে অতিপ্রাকৃত জগতের সরাসরি সম্পর্ক রয়েছে বলে বিশ্বাস করা হয়। তাদের প্রধান পেশা কৃষি ও পশুপালন। সাম্প্রতিক বছরগুলিতে জিরেল জাতির লোকেরা ধীরে ধীরে ব্যবসা, সরকারী চাকরি এবং শিক্ষকতাকেও পেশা হিসাবে গ্রহন করতে শুরু করেছে। জিরেলের অনেকেই ব্রিটিশ গুর্খা আর্মি, ইন্ডিয়ান আর্মি, নেপালি আর্মি এবং পুলিশে রয়েছেন। তারা প্রাথমিকভাবে লিখু, খিমতি, জিরি এবং জিরি শিকরি নদীর পাশে দোলাখা, সিন্ধুপালচক চিতওয়ান এবং ইলাম জেলায় বসতি স্থাপন করেছিলেন। শেরপা এবং মধ্য তিব্বতের উপজাতিদের সাথে জিরেলদের ভাষাগত এবং জাতিগত মিল রয়েছে। জিরেলদের নিজস্ব মাতৃভাষাও রয়েছে যাকে "জিরপা কেচা" বলা হয়। "জিরপা কেচা" তিব্বতি ভাষা পরিবারের অন্তর্গত একটি ভাষা।
দিব্য দেশম্

দিব্য দেশম্ (, ) বা বৈষ্ণব দিব্য দেশম্ হল ১০৮টি বিষ্ণু ও লক্ষ্মী মন্দিরের মধ্যে একটি গুচ্ছ, যা শ্রী বৈষ্ণব ঐতিহ্যের কবি-সাধক আলভারের রচনায় উল্লেখ করা হয়েছে। ১০৮টি মন্দিরের মধ্যে ১০৫টি ভারতে, একটি নেপালে এবং শেষ দুটি পৃথিবীর বাইরে তিরুপ্পাকাটাল এবং বৈকুণ্ঠমে রয়েছে বলে মনে করা হয়। ভারতে, তারা তামিলনাড়ু (৮৪), কেরালা (১১), অন্ধ্র প্রদেশ (২), গুজরাট (১), উত্তর প্রদেশ (৪), এবং উত্তরাখণ্ড (৩) রাজ্যে ছড়িয়ে আছে। মুক্তিনাথ, শালিগ্রাম নেপালের একমাত্র দিব্যা দেশম । ৪,০০০ তামিলের সংকলন "নালাইরা দিব্যা প্রবন্ধমে" ১২টি আলভারের দ্বারা দিব্যা দেশমদের সম্মান করা হয়। দিব্য দেশমরা হয় টেঙ্কলাই নতুবা ভাদাকালাই উপাসনা পদ্ধতি অনুসরণ করা হয়।
সংস্কৃতে "দিব্য" মানে "ঐশ্বরিক" এবং "দেশম্" "রাজত্ব" (মন্দির) নির্দেশ করে।
দিব্য দেশম্ ছয়টি অঞ্চলে বিভক্ত: